text:
Wednesday, August 07, 2013
Ti Sensitibo a Topiko
Nakalawlawa ti kabangkagan ti literatura a para ubbing iti pagilian, saan nga agngudo iti immatang, ket agtultuloy pay iti inna ilalawa kabayatan iti inna panagdur-as. Ti literatura para ubbing ket pumayagpag saan laengen nga iti bukodtayo laong—iti pagilian no dipay ket iti sabsabali a pagilian iti Asia babaen iti pannakaipatarus dagiti aramid ni Filipino. (Basaen ti napalabas nga isyo maipapan itoy a sinurat.)
Isu a pumayagpag dagiti mannurat itoy a genre a mangibaskag ti kartada dagiti sinuratda—ket dayta a panagpayagpag tumaud met dagiti sinurat a saan a gagangay a mabasa iti kallabes, dagiti simmari iti alad ti kahon a nariingan—a rumbeng laeng nga isu ti mapasamak ta isu ti makuna a barometro ti dur-asan no makita iti panagbaliw ti panirigan, lalo iti pannakibiang iti mapaspasamak iti bukodda a lubong ken panangipresentar kadagiti nadumaduma nga isyos a sitatallugod nga awaten dagiti agbasbasa ken umayon iti konsepto a lawlawaten; ta no kasano iti kalawa daytoy a genre, kasta met ti tumtumboken a suporta ken respeto dagiti mannurat; dayta panagtallugod dagiti riders nga umayon no di man mangipaay iti respeto iti nabasana a konsepto ti mangipaay met iti para tignay kadagiti mannnurat itoy nga genre nga agputar pay iti ad-adu ken agtultuloy a mangbukibok iti nakadulin a gameng itoy a pagduyosan.
Madlaw laeng iti nabuntog a tignay ti gapuanan ni Ilokano itoy—iti man bukodna a literatura wenno iti eksperiensana a nasurat iti sabali a lenguahe no isu. Nupay kasta, adda ketdi dagiti rason a lumtaw no apay a mapasamak daytoy, a kas iti limitado nga akses ti pangiruaran ti sinurat wenno iti direkta a pannao, pagisubmitaran iti sinurat para iti bukodna a lenguahe; manmano no dipay ket awan ti masalamaan a kapuli a mannurat nga agsursurat iti sabali a lenguahe a nangtratar ti eksperiensana iti panagubingna iti Kailokoan—malagipko la ket ngarud dagitio nalalatak a mannurat nga Ilokano a dagiti eksperiensada iti Kailokoan ti nailaga kadagiti dadduma a sinuratda, a kas kada Brillantes, Bulusan, Jose, ken dadduma pay a mannurat iti English ket saan a napukaw ti kinaasinoda a mannurat ken nagtaudanda a puli ni Ilokano. The same thing koma no tapugan ti children’s lit, uray no ti eksperiensa laeng ni Ilokano uray no nasurat iti Filipino wenno iti English.
Ngarud, aniaman a medium wenno lenguahe ti usaren nga agsurat no ti eksperiensa dita ket Ilokano, still, maibilang nga Ilokano lit dayta—ket dayta koma iti mausatan a sumrekan no diman man mapalawa nga ayuyangan dagiti agessem iti literatura para ubbing.
Ket siguro, maitutop a sumiriptayo kadagiti aspekto wenno panirigan tapno maaddaan iti idea ti asinoman nga addaan iti interes itoy. (Kaniak a biang, kaunaan nga interesko ket ti children’s lit, kaunaan a naipablaak a sinuratko a sarita ket para ubbing; ti sinurattayo a Tagalog a pinagadalan dagiti estudiante ket literatura para ubbing; isu a no maminsan gamgamek man nga isubli dayta bukod ken naimnas a pagduyosan.)
Adtoy ngarud iti sangaduyog a singasing tapno umamnut no diman mamagtignay ti esseman ti asinoman nga agduyos itoy a genre, kas makitami wenno mapaliiw a dana a rumbeng laeng a taluntunen iti panagdaliasat iti biag; dagiti kapanunotan nga umno laeng nga ikkan wenno ipaay iti konsiderasion, no di man kayat uray no awidenna laeng ti immatang ti asinoman ket maysan dayta nga addang wenno pangrugian iti addang a kaitutopan; nupay kasta, mangidatagtayo iti ehemplo kadagiti sensitbo a topiko nga intay taldiapan).
Kadagiti sinurat a nabasbasa, lektiur nga inatendaran, kadagiti diskusion ken obserbasion, ken uray ania a klase ti sinurat saan laeng a literatura no dipay ket uray iti komunikasion ket nagbatay latta iti kinabileg ti intension babaen kadagiti ikur-it a balikas. As I see it, naurnos man ken saan dagiti binatog (sentence) lumtaw latta ti kinabileg dagiti balikas—ta adda met dagiti naurnos a binatog ngem saan a makapnek wenno makapatik-ab idinto ta adda met ti ababa wenno karrakarra wenno aglalaok ti barut, bamban ken nylon ngem lumtaw latta ti kinabileg ti punto a kayatna nga idanon. In short, ti lenguahe ti kangrunaan iti amin a sinurat.
Nagsusupadi dagiti lenguahe iti aniaman a genre, para ubbing, nanakman, krimen, makaparay-aw, makapabuteng, labistori, adbentrura ken dadduma pay. Iti bukodko a panirigan, daytoy ti umuna a preperensia iti panagpili iti makapnek a nabasa.
Ket no literatura a para ubbing, lenguahe met dagiti ubbing ti mausar—ti natural a lenguahe saan a sintetiko.
Malagipko man idi taraudi ti dekada 90’s a damok a makigamulo iti Saringit Chronicle, adda ti sinurat, ababa a sarita a para ubbing a naiyawat kaniak tapno innak editen. Kayatko unay ti idea, kabaruanan a kas kadagiti nabasbasak a panagiparang kadagiti sensitibo panirigan, lalo pay nga inarunanna ti eesseman iti sigud a pagduyosan—children’s lit—ngem iti ayanna a pagdaksan ket ti lenguahe a nausar ket saan a maitutop a para ubbing no di ket kadagiti intellectual ken nataengan, a possible pay a nangatngato pay ti IQ ti ubbing iti sarita a dipay nakadanon iti tukad a gred wan ngem dagiti dadduma a nanakman; nupay kasta, inaramatko ti exceptional regardless of biological consideration a nadakamat iti sarita, ngem isu nga isu ti panagkitak; ad-adda a ti autor ti agsasao iti sarita a kas batikano a komentarista iti gimong ngem iti ubing iti sarita. Saan a maitutop iti betereno nga intellectual a komentarista iti kagimongan iti panunot ti maysa nga ubing—madi ti lenguahe a nausar.
Uray met iti daniw, napintas ti pannakasurat ti imbagana a putarna, ngem no taldiapan iti eksperiensa ti daniw ken ti autor, karkardayo la unay ta eksperiensa ni Amerikano ti daniw, uray ti setting ket idi dinamagko nakapanen sadiay a lugar immisem, laeng. Ngarud impinalkon iti muging a maysa la ketdi a bunga ken gapuanan ti “Pirates of the Caribbean” ti naisubmitar a daniw. Adda met responsibilidad wenno akinresponsibilidad ti asinoman a nakaiyawatan iti akem a mangkita iti aniaman a klase ti sinurat iti literatura wenno ania a klase ti sinurat.
Makita dagiti ehemplo a nadakamat a naitugotan ti kinapudno babaen iti lenguahe. Napateg ti lenguahe a mausaar, no saan maitutop ti lenguahe, usigen ti autor no kasano a dimteng kenkuana ti idea, ket no saan a tumutop adda la ketdi ti misterio nga agas-asuk.
Ti maysa pay panangpalawa wenno mangpalawa ti bangkag ti literatura para ubbing ket ti panangaramat daytoy a kas medium iti panangipaawat, panangisuro kadagiti sensitibo a banag a saan a masukit ti rikna no diman iti panangawid ti interes dagiti ubing.
Sakbayna rimmuar, saan a madakdakamat iti literature dagiti ubbing dagiti sensitibo a banag. Ti kangrunaan a parikut ket no kasano nga idalan daytoy kabarbaro wenno simmari iti kas iti gagangay a topiko. Ngem saan a maawanan ni mannurat iti panglakagan, tapno naannayas ti panangipaawat ken pannakaisuro iti kayat nga ibaga no isu ti intension ti sinurat. Agdepende daytoy no ania a klase ti approach ti usaren iti tumutop a lenguahe—daytay saan a makasugkar no di ket makaay-ayo a lenguahe a tumutop la unay a para kadagiti ubbing.
Iti salaysay ni Eugene Y. Evasco a “Sitwasyon ng Panitikang Pambata sa Pilipinas (2010-2012)” nangdakamat dagiti sumagmamano a sinurat iti sensitibo a banag. Maibilang kadagiti nadakamat ti sinurat ni Ma. Ceres P. Doyo a “Bituin and the Big Flood” (2010) a nakatrataran ti kalamidad ken no kasano a sakbayan dayta tapno maliklikan iti saan a nasayaat nga ibunga dayta a kalamidad; iti gimong lalo idi un-unana a panawen ket adda ti tugkik ti pannakaawat no kasano nga ilugar ti maysa nga ampon—kunaen a sarado ti ridaw wenno maysa a sarado a saritaan iti muging ti gimong, ngem iti sarita ni Luis Gatmaitan nga “Ipinaglihi sa Labanos” ket linukatanna dagiti adu a muging iti nasged a pannakaawat ken nakatrataran iti ngatangata ti maysa nga ampon; iti sarita a “Paikot-ikot” a sarita ni Irene Carolina Sarmiento maipapan iti kasasaad ti ubing nga autistic—pudno la unay a nasken a mapespes a nalaing ti aanusan ken pannakaawat kadagiti addaan rangkap, banag a nagballigi ti autor a nangiparang. Kasano nga awaten ti ti pannakatay? Wenno ipapatay? Not even kadagiti nataengan ket saanda a maawatan, di mas lalon kadagiti ubbing a dida maawatan? Ngem nailawlawag a nalaing iti sarita a “Heaven’s Butterfly” a sarita da Cathy ken Pia B. Guballa.
Ti realism a mapaspasamak iti gimong maipapan iti militarisasion iti kaawayan, maipapan iti agrario ken kasasaad dagiti indigenous people a kas iti maaninag iti sarita ni Edgardo Maranan.
Kadagiti addaan rangkap nga ubbing, ti sarita a “Hands That Bridge” Perpi Tiongson; ti kinapateg ti epiko a Hudhud iti Ifugao iti winarwar ni Agay C. Llanera; ti pannakasursuro nga agpinta ken panangisuro daytoy kadagiti kapada nga ubbing ti tinaming ni Bong Oris iti A Reader’s Story; ken Pallete of Dreams ni Liwliwa Malabed; ti Why Can’t Uncle Martin Fix My Bike ni Czaria Vijulet Jusi maipapan ti kabibiag ti OFW; The Spirit of the Rain ni John Anthony Tindoc; ti panangisubo ti natnag a kanen iti Five Seconds Only ni Hannah Lyn Creencia; ubing nga addaan iti diperensia iti utek iti maipapan dagiti sarita a Crooked ni Hannah Lyn Creencia ken ti Maki’s Colorful World ni Margaret P. Yarcia
Uray iti panagbaliw iti panirigan iti seksualidad wenno ti maipapan iti gay world ket saan a nakalibas kadagiti mannurat iti children’sa lit, uray ken ni Ilokano ket adda met daytoy babaen iti komiks a panagasawa da tomboy ken ni bakla a nobela iti Bannawag.
Iti Ilokano lit, tumpaw, rumabaw ti sarita maipapan kadagiti indigenous people maipapan iti kinanumo ti maysa nga ubing nga Aeta—siempre wenno gagangay a saan a maikkan iti atension gapu ta kameng iti indigenous people, ngem kas akem dagiti titser—no kasano nga akseptaren dagiti babassit a banag, a kas iti pannakapatudon ken ni Aeta a mangaramid iti intermission number iti Boy Scout Jamboree, nga amin a nangited iti intermission ket nagsagrap iti dir-i ken pammadayaw; dimteng ti batang ti eskuelaan ni Aeta ket nagpasango nga agtokar babaen iti nose flute nga indigenous a musical instrument dagiti Aeta ket tinokarna ti kanta a “O Naraniag a Bulan” ken adu iti naragsakan ket indauloan pay ti superbisor iti nagpasango iti salonan a napan nagsala ket sinaruno met dagiti dadduma a mannursuro ket ti intermission number ni Aeta ti nagpaay a kararagsakan iti dayta a pasken; ti sarita a para ubbing, ket saan laeng a para iti entertainment no di ket suroanna dagiti riders a mangapseptar kadagiti babassit a bambanag aglalo iti panagpapada ti amin a tao, ken panangipakita no asino a talaga ti modelo a titser—saan nga ideskribir babaen iti balikas no di ket iti aramid.
Addan dagiti sensitibo a topiko ti children’s lit iti Literatura Ilokana ngem na-classify a kas sarita lattan. Maikkan koma pay iti ad-adu a panawen ken atension tapno rumangpaya met. @
Posted by Ka Iddo at 6:16 AM
No comments:
Subscribe to: Post Comments (Atom)


c: text/html

text:
STA. LUCIA, Ilocos Sur. – Nagsagaba iti sugat iti nadumaduma a paset ti bagina ti maysa nga ubing nga agbasbasa iti primaria idi nadungpar iti motorsiklo idiay barangay Barangobong iti daytoy nga ili.
Nabigbig ti biktima a Jennifer dela Rosa, 8, Grade III pupil iti Santa Lucia North Central School, ken residente iti Barangay Barangobong ditoy idinto a nainaganan ti nakadungpar kenkuana a ni Dionisio Alay-ay, 28, ken residente iti isu met laeng a barangay.
Iti inisial nga inbestigasion ti polis, naammuan a magmagna ti biktima agraman padana nga ubbing iti igid ti national highway idi bigla daytoy a bimmallasiw a puon ti nakadungparan kenkuana ti simmungad a motorsiklo.
Naitaray ti biktima ken ti nakadungpar kenkuana iti Santa Lucia District Hospital para iti pannakataming ti sugatda. Naiyalis kalpasanna ti biktima iti San Fernando La Union. #

robotstxt: allowed

filter: keep


text:
Nasam-it a denggen ti rakurak a bimmassiten ti bilang dagiti napopobre a pamilia ditoy Ilocos Norte. Nagsuek kano iti 8.4 porsiento manipud 28 porsiento ti nagbabaan dagiti dagup iti nakukurapay ti tawen 2010-2015. Ni mismo a Gobernadora Imee Marcos ti nangibutaktak daytoy a report bayat ti panagbitlana ti unos iti 61 minutos. Mainaig daytoy ti 5th State of the Province Address (SOPA) ni Manang Imee a naangay dita Centennial Arena, Laoag City idi Agosto 10.
Adu dagiti kakailiantayo ti nasariwawek iti panagpanpanunotda. Kasla agduaduada iti nasa-o a pigura a nagsuek ti bilang dagiti nakukurapay ditoy Ilocos Norte. Kasla kayatda a makita ti pammaneknek nga adun a pamilia ti naiyaon ti rigat pinansial. Saludsodda: Bimmassit kadin ti bilang dagiti agdildildil piman iti asin iti dulang ken nalabonen kadin dagiti taraonda a maidasar iti panganan? Kunada a dagiti laeng pamilia iti Overseas Filipino Workers (OFWs) ti nakarikna ti yuongar iti lasag ta adu a pirak ti maipawpaw-it para pamiliada ditoy Pilipinas manipud ballasiw taaw. Ditay supringen no dayta ti paniriganda. Karbenganda ti mangiyebkas iti bukodna a kapanunotan.
Sapay koma ta saan nagbiddot ti ahensia iti gobierno a nangted ken ni Manang Imee ti pigura wenno statistehia ti bilang iti porsiento dagiti nakukurapay a pamilia ditoy probinsya. Mamati kami a nasisirib met dagitoy statisticians ti maseknan nga ahensia iti gobierno. Nalabit nagtrabahoda nga husto tapno makuentada ti eksakto a porsiento iti bilang dagiti pamilia a limmung-aw ken imasenso ti panagbiagda. No addaanda la ketdi ti kongkreto nga ebidensya mainaig kadaytoy a banag, di bumurong a di maigawidan dagiti kritiko ti agtung-ed ken agpalakpak.#


text:
SAN ESTEBAN, Ilocos Sur – Nasugatan ti ama, ina ken anak idi nabalintuag ken naikanal ti luganda idiay barangay Villa Quirino itoy nga ili.
Naitaray iti ospital tapno maagasan ti sugatda dagiti biktima a da Pastor Dayaen, ti asawana a ni Corazon, ken ti anakda a ni Joshua, agpapada a residente iti Santa Maria, Ilocos Sur.
Iti inisial nga imbestigasion, bayat ti panagdaliasat ti Tamaraw FX a minaneho ni Carlos Tablang, 71, iti nadakamat a barangay, mapapati a naikkat ti akinsango a pilid ti lugan a puon ti nakabalintuagan ken nakaikanalan ti lugan dagiti biktima.#


text:
KAYKAYKAYAK ti paraanganmi kadayta nga agsapa ti Sabado. Indissok pay laeng iti rabaw dagiti haloblaks ti kattemplak a kapek a napakset a bagas. Makalamaw pay la ngamin iti dila. No makalagipak, isardengko ti agkaykay sa umigupak. Isu pay ti madalusan aglalo ket naglawaan ti paraanganmi a sirsirok dagiti nadumaduma a kaykayo.
Agkaraiwara dagiti bulong ta no kastoy laeng nga awan serrek iti eskuela ti pannakasango nga agdalus. Saan met a magabenan ni baket a kaykayan no kasta a mabati ta dua nga ubbingmi ti aw-awirna. Maysa ken uppat ti tawenda. Kadkaduak ti inaunaanmi a pumampanaw iti balay ta addan iti Maikanem a Grado. Idagdagasko iti eskuelada ta malabsak iti iseserrekko iti eskuelaanmi.
Apagkapat pay laeng ti sanguanan ti balay ti nasagadak idi binurak ti napigsa a tokar ti naulimek pay laeng nga aglawlaw nupay pasado alas saisen iti agsapa. Bassit a Trak pay met ngarud ti naipatayab.
“Intayon makisala!” nangngegko nga impulikkaaw ni Manong Raul a kasinsinko nga iti laeng dayaenmi ti balayda. Alad laeng ti nagbaetanmi. Traysikel drayber ti pagsapulanna.
“Nagrugida manen, manong,” kinunak. Impasanggirko ti kaykayko iti puon ti abokado. Innalak ti kapek ket immasidegak iti alad. “Asino man ngata itan ti agkasar kadakuada? Inaldaw met nga agpadayada!”
“Baka ‘diay anakda a buridek itan, insin,” kinunana a pinasarunuanna iti nasarangsang a paggaak. Dagiti agkasinsin iti dayaenda ti kayatna a sawen. No makarugida, kunam no kukuada ti purok. Nakapigpigsa ti panagpatokarda. Kasano, adda payen Konzert amplifier nga usarda! Nagdadakkelan pay dagiti agsingin nga ispiker ti tunggal maysa kadakuada. Baka iti mabiit, makagatangdanton iti trumpa!
Nangrugi ti kasta a galad dagiti kapurokanmi ditoy Amianan a sakup ti Barangay Ammupay idi nagsubli ti pamilia ni Angkel Lito (naipakadawyanen ti panangawagmi iti angkel ken anti kadagiti natataeng ngem kadakami nupay saan met a kabsat wenno kasinsin dagiti nagannak kadakami). Pinanawanda idi ti purokmi ta nairaman ni Angkel Lito iti maysa a riribuk a nakatayan ti kapiduami a kaiinninumanna— duapulo ket lima a tawenen ti napalabas.
Eleksion daydi. Kas nakaugalianen, addada dagiti kandidato a nangipaima ken ni Angkel Lito iti “pangsukmon” kano. Gapu ta kabaddungalanna ni Manong Banding a kapiduami, inawisna daytoy a lumidokda iti balayda. Addaak pay la idi iti Grado Tres ket kaadalak ni Tabbog nga anak ni Manong Banding.
Gagangay no naulawen ti tao, narasawen ti panagsarsaritana. Iti ababa a pannao, naginnala iti sao da Angkel Lito ken Manong Banding. Nagsinnulongda. Ngem gapu ta siuulawda, kadarato a maidugmamda no dumanogda. Agingga nga aggingginnubaldan iti daga.
Kastoy nga eksena ti nadanon da Angkel Andong ken Angkel Nilo a kabsat ni Angkel Lito. Natural a tinulonganda ti kabsatda. Ti makadakes, napanda nangala iti armasda nga immuko. Idi dida maakkal ti panagginginnubal dagiti dua, rinukrokdan a kasla baboy daydi Manong Banding.
Apaman a naitaray daydi Manong Banding iti ospital, imsiag metten a nagtalaw da Angkel Andong ken Angkel Nilo. Nasayaat dayta ta iti met laeng kabigatanna, simmangpet ti uliteg ni Manong Banding (iti partido ni nanangna) a kameng ti armada ket dineretsona ti balay da Angkel Andong ken Angkel Nilo a bitbitna ti armalaytna. Desidido idi ti ulitegna a mangungaw kadagiti suspek. Naimbag laeng ta nakatammengda idin a kaduada ti pamiliada.
Kabigatannan a nausawan ni Angkel Lito. Kasta unay ti pannakakellaatna ta awanen ti nasinged a gayyemna. Saanen a nalasat ni Manong Banding ti dua a tudokna iti tian ken maysa iti likud.
Nayuli ti kaso kadagiti agkakabsat. Ngem iti kinaginad ti pannagna ti hustisia iti pagilian, agingga ita, awan pay nagbambanagan ti kaso. Ni Angkel Lito, saan a nairaman kadagiti nagtuloy a nakasuan ta rasonna, nabartekda nga aggayyem ket maan-anoda koma latta a naggubgubal iti daga yantangay awan met ti pulos nga armasda?
Ket nupay nakalisi idin iti kaso ni Angkel Lito, binitbitna latta ti pamiliana ket napanda nagnaed idiay Barangay Caiingat Cayo a kaabagatanan a bario ti ilimi. Agarup maysa nga oras ti biahe ta traysikel pay laeng idi ti lugan—nupay agpapan kadagitoy— ta nauneg ngamin ket saan pay a sementado. Adda pay paset a narangkis ti dalan ket delikado no di kabisado ti drayber ti dalan. No apay a di met laengen maileppas a masemento idinto a narugianen iti sungadan—idinto a manon nga eleksion a naikari a masemento.
Idi laeng kanikalima a tawen a nagsubli da Angkel Andong a kaduana ti asawana ken dagiti dua nga annakda – da Yesyo (a naala ti birngasna iti sangkasaona idi agbasbasa iti elementaria a “yes-yes-yo!”) ken Kulot (saan a gapu ta kulot no di ket ta adda latta buok a kulot a sangkaay-ayamna idi—no pangal-alaanna ketdi!).
Nakikabbalay da Angkel Andong kada Manong Castor— ti inaunaan nga anakda (a nairana a nakabakasionda iti kabangibang a probinsia a lugar ni baketna idi napasamak ti krimen) a di nagamak a nagsubli ta adda ditoy ti trabahona kas maysa a bugador (tao ti daklisan).
Idinto a nagbalay da Yesyo ken Kulot iti abagatanda ta adda metten ti bukodda a pamilia.
Ni Yesyo ti nalukay ti panagbiagna ta nakaipatakder daytoy iti panaderia babaen ti tulong ti asawana nga adda iti ballasiw-taaw. Ti makadakes, saanna a kasunguan dagiti kakabsatna. Napangato. Kinapudnona, namin-anon a nakainnalana iti sao dagiti kakabsatna.
Idi met kanikadua a tawen a nagsubli da Angkel Lito, kaduana ti asawana ken ti maysa kadagiti uppat a putotna a bin-ig a lallaki. Ngem saanen a nagbayag ta pinaginanan ti hayblad kalpasan laeng ti lima bulanda sipud nagsublida.
Nagbalay ni Teban a baro ni Angkel Lito iti lauden da Yesyo. Ngem unay ketdin ta pulos a dida agkadutdotan. Natangig ti tunggal maysa kadakuada. Agpinpinnangatoda iti isbo ta agpada nga abrod dagiti babbaketda.
Isu a no ania ti adda iti maysa, ikalukag a gatangen ti maysa. Kas koma kadayta a pagtokaran nga imbes a pakasiudotanmi a kaarrubada no maminsan, puonen ti pagkakatawaanmi.
No agpatokar ni Yesyo kalpasan a nakapagdeliber kadagiti inaramidda a tinapay, igiddan metten ni Teban ti agpatokar. Dina kayat ti masapawan. Permi met ngarud a pigsa ti panagpatokarda! Insaltekdan san ti volume ti amplifier-da. Awanen ti arindenggan iti purokmi.
Isu a nasanaykam’ pay ketdin.
Ni met Angkel Nilo, saanen a nagparparang ditoy purokmi. Damag a nagasawa aminen nga innem a putotna. Naipalladawda kadagiti nadumaduma a lugar. Masaksakit itan daytoy, ket kuna dagiti mapan makiraraep a kapurokanmi idiay ‘yanda, aldaw la kanon ti bilbilangenna.
(ADDA TULOYNA)


text:
Dagiti immawat a 4 P’s ket addada iti masakupan ti dua a bulan (Marso-Abril 2015) ket naited dagiti awatenda babaen iti LBC a daytoy ket partner ti programa ken ti DSWD-Region 1 iti pannakaited ti Cash Grant kadagiti Beneficiaries.
Segun ken ni Ms. Aida S. Cueto, Focal Person ti 4 P’s Municipal Link nga adda 187 nga immawat a 4 P’s a naggapu iti 33 a barangay ti ili.
Sakbay a naited kadakuada ti gatad, naulit ti panangited ti pammagbaga dagiti Staff a mangbukel ti Municipal Link-Cabugao kadagiti Recipients kadagiti pagrebbenganda iti panangusarda kadagitoy nga awatenda a gatad.
Immuna a nagsarita da Vice Mayor DJ Savellano ken ni SBM Atty. Bryan Jett S. Pano, Committee Chair on Social Services iti nadakamat a pay-out. Dinakamatda iti naballigi a pannakaipatungpal dagiti programa, aktibidad, panagsanay ken proyekto para iti 4 P’s iti Munisipio.
Nagatendar ni Mayor Edgardo “Ediboy” S. Cobangbang, Jr. ket kimmablaaw ken nagyaman ta adda manen gundaway a makasagrap dagiti kailianna iti pagsayaatan nga itden ti programa ti 4 P’s iti DSWD.
Dinakamat ni Mayor Ediboy iti agsasaruno a bendision a sumangpet babaen iti maited a proyekto, panagsanay ken kanaigna a pagsayaatan kadagiti umili ti Cabugao. Innayonna a maiparikna koma latta iti nasayaat a panagtultulnogda tapno umayda latta mangnayon iti maited a pagimbagan ta kankanayon latta nga iyawidda ti napintas a damag a ditoy Cabugao ket ammoda a bigbigen ti pateg dagita a programa babaen iti napintas a panangannurotda kadagiti pagrebbenganda ken iti agtultuloy a naurnos ken natalna nga inda panangawat kadagitoy a maited.
Kanaig daytoy nga aksion ken inisiatiba ket maigapu iti nasaknap a pannakaipakat ti pro-poor program ken iti agtultuloy a pannakikammayet ti Gobierno Munisipal nga idauluan ni Mayor Edgardo “Ediboy” S. Cobangbang, Jr. kadagiti maseknan/tumulong nga Ahensia a kas iti DSWD a katulonganda a mangipatungpal kadaytoy a programa para kadagiti marigrigat a kaamaan ti kagimongan.
Iti nasao a pay-out, nakikaysa pay da SBM Dr. Jemaima S. Tan-Yee; SBM Benedicto M. Savellano; SBM Danny Q. Gazmen; SBM Josefina S. Vallejo; ABC President Thaddeus “Teddy” U. Soller; MSWD Officer Mrs. Lydia S. Gazmen kasta metten dagiti Staff ti MSWDO-Cabugao ken ti 4 P’s Municipal Link-Cabugao. # (Web In-Action


text:
Pagsasao a Leton
Ti Leton (latviešu valoda) ket isu ti opisial nga estado a pagsasao ti Letonia. Daytoy ket sagpaminsan a tinawtawagan a kas ti Lettish. Adda dagiti agarup a 1.4 a riwriw a patneng a Leton a mangisasao idiay Latvia ken agarup a 150,000 iti ballasiw taaw. Ti pagsasao a Leton aket adda dagiti adu a bilang dagiti saan a patneng a mangisasao, a kadawyan daytoy ti bassit a pagsasao. Agarup a 1.9 a riwriw wenno 79% ti Leton a populasion ketmakasao ti Leton.[2] Kadagitoy adda ti agarup a 1,165,000 ti agus-usar a kas ti kangrunaan a pagsasaoda idiay balayda.[3] Ti panag-usar ti pagsasao a Leton kadagiti nadumaduma a luglugar ti sosial a biag idiay Latvia ket umadadon.[4]
Ti Leton ket maysa a pagsasao a Baltiko ken asideg a maikabagian ti Lituano, nupay dagitoy dua ket saanda nga agsinnaranay a maawatan.
Ti Leton ket immuna a nagparang iti Lumaud a panakaimaldit idi tengnga ti maika-16 a siglo nga adda ti panakakopia ti Kararag ti Dios iti Leton idiay Cosmographia Universalis ni Sebastian Münster , iti Latin a sinuratan.
Dagiti nagibasaran[urnosen | urnosen ti taudan]
- ^ Leton reperensia iti Ethnologue (Maika-16 nga ed., 2009)
- ^ Dažādu tautu valodu prasme(iti Leton)
- ^ PAPOLASION DAGITI AGTAENG IDI MARSO 1, 2011 BABAEN TI PAGSASAO A KAADUA NGA INSASAO IDIAY BALAYDA, HENERO KEN GRUPO TI TAWEN
- ^ Krievvalodīgie arvien vairāk runā latviski


text:
February 21, 2016
No awan ti mapili, iblangko ti balota, kuna ti maysa nga Obispo
Imbalakad ti maysa nga Obispo ti Simbaan Katoliko kadagiti botante a no awan ti mapilida a botosan kadagiti kandidato inton eleksion iti Mayo 9, nasaysayaat laengen a pagbalinenda a blangko ti balota.
Segun ken ni Manila Auxilliary Bishop Broderick Pabillo, chairman ti Episcopal Commission on the Laity ti Catholic Bishops’ Conference of the Philippines (CBCP), a saan nga umno ti mangpili kadagiti kandidato a maibilang a “lesser evil” ta daytoy ket nalawag a biddut latta a panagbotos.
Kuna ni Pabillo a ti mangibotos iti “lesser evil” ket mangbotos iti “evil” met laeng. Kuna daytoy a ti di panangisurat iti nagan iti balota ket maysa a political choice ken kalikagum a maisubli ti kultura ti kinaimbag iti sistema ti politika iti pagilian.
Kinuna pay ni Pabillo a paset pay daytoy ti panangikumit dagiti tattao iti pammatida iti Eukaristia (wenno ken ni Jesucristo) ken iti umno a panagbotos ken iti dida panangilaklako iti botosda.
(Naipablaak iti Bannawag, Pebrero 29, 2016 a bilang.)
Segun ken ni Manila Auxilliary Bishop Broderick Pabillo, chairman ti Episcopal Commission on the Laity ti Catholic Bishops’ Conference of the Philippines (CBCP), a saan nga umno ti mangpili kadagiti kandidato a maibilang a “lesser evil” ta daytoy ket nalawag a biddut latta a panagbotos.
Kuna ni Pabillo a ti mangibotos iti “lesser evil” ket mangbotos iti “evil” met laeng. Kuna daytoy a ti di panangisurat iti nagan iti balota ket maysa a political choice ken kalikagum a maisubli ti kultura ti kinaimbag iti sistema ti politika iti pagilian.
Kinuna pay ni Pabillo a paset pay daytoy ti panangikumit dagiti tattao iti pammatida iti Eukaristia (wenno ken ni Jesucristo) ken iti umno a panagbotos ken iti dida panangilaklako iti botosda.
(Naipablaak iti Bannawag, Pebrero 29, 2016 a bilang.)
Subscribe to: Post Comments (Atom)


text:
Awan Nauneg A Duggong Iti Atiddog A Kuko
Napanak nagpasiar iti SM (Baguio) mall. Idi nabannogak a nagsigkisigking a nagna, inkeddengko ti naginana iti lobby, iti tugaw nga abay dagiti agtutubo – dua a babbai ken dua a lallaki a naliday ti langada ta nakatapayada pay. Pinaliiwko ida.
Maysa kadakuada iti addaan iti nadagsen a pakarikut, segun iti saritaanda ken langada. Agsasaibbek payen ti maysa kadagiti babbai. Agbasbasa iti kolehio dagitoy, ket addadan iti maikatlo a tukad ti Hotel and Restaurant Management. Agparikut ti agtutubo a babai, agsardengen nga agiskuela ta awan busbosenna. Nadadael kano ti pinagayanda gapu kadagiti naglabas a bagyo. Di maikkan dagiti dadakkelna iti pagenrolna. Dayta ti nadagsen a parikutna.
“Ania la ketdin,” kuna ti nataytayag ken nakutkuttong a lalaki, “awan ti nauneg a duggong, iti atiddog a kuko!”
Naklaatak pay iti insawangna ket dandanik la naibbatan ti sangkaigpilko a sarukodko. Apay ngata a daytoy ti imbagana? Lalo pay a pinasarangko dagiti lapayagko idi saanko a masirok ti kayatna a sawen.
“Aniaka met, agparikut la ngaruden, mangibagaka pay la iti kasta,” immisuot ti maysa kadagiti babbai, “dika ket mangibaga iti sulosion tapno matulongantayo…”
“Isu met ti ibagbagak!” Kinunana a nagkatawa.
“Iti kaanoman, saan a makatulong ti duggong, sika met! Dinuduggongto la nga ammom!” immisuot pay ti maysa pay a lalaki.
Ket dandaniak la natilmon ti kaisubsubok a kendi iti nangngegko. Naggayad ti isemko. Lalo pay a pinasarangko dagiti lapayagko.
“Dakayo met, saankay’ a makaaw-awat kadagiti Ilocano saying. Awan ti nauneg a duggong iti atiddog a kuko! It signifies determination, creativity and hope! Ti kayatko a sawen, Nadine, saanmo nga awanen ti determinationmo a makaturpos iti kolehio. Dumteng dayta, ket ipamuspusam no didaka makutulongan dagiti dadakkelmo ita. Kasano? Dayta ti kasapulan, creativity. Ket siempre, mangnamnamatayo a maragpatmo dayta, saan kadi? Saantayo nga awanen dayta a namnama…”
Napataliawak iti agtutubo a nakanganga. Natnag ti kendi a mulmulmolak. Nabagas met ti muging daytoy nakunak iti nakemko. Napaumel met dagiti dadduma a kaduada.
“Umararawka iti Namarsua, Nadine. Tulongan ti Dios asinoman a mangtulong ti bagina.”
Immanges ti nauneg ti agparikut: “Agyamak ti balakadmo, Boyet. Hustoka kadayta. Agtrabahoak, pagurnongan.” Inayonanda ti insawangna. “Adda nabasak itay a kasapulanda ti sales clerk dita supermarket dita baba, kuyogendak man barbareng makaurnongak iti pagenrolko no next sem.”
“Makatulongto met ngatan dagiti dadakkelmo…” binagi ti maysa. Ket kinuyogdan ti gayyemda.
Kellaat met a simmangpet ti naisem ken kumidkidday a panawen iti mugingko, ket makasursuratakon! Ania ti suratek? Suratek man daytoy nga eksperiensa ti dinuduggong. Wen, awan ti nauneg a duggong iti atiddog a kuko! Awan iti saan a makaadal iti addaan iti nabileg a determination. Kasapulan laeng ti creativity ken namnama. Dayta ti kasapulan ken nakabagbagas a kapanunotan…@
Sunday, February 12, 2012
Awan Nauneg A Duggong Iti Atiddog A Kuko
3 comments:
- franklinmarshall said...
-
The other nice  Belstaff thing about using the Hogan "pane of glass" image is it will help with your alignment. As you settle into your stance, imagineAsics Tiger Shoes Hogan's pane of glass being perpendicular to your target line. This will help you align your feet, your hips, and your shoulders to the target line - all crucial Asics Tiger components for proper alignment.
- 5:39 PM
- Alice said...
-
sac fendi
sac guess
sac dolce gabbana
sac gucci
sac louis vuitton
sac prada
sac versace
sac juicy
sac burberry
sac chanel
sac chloe
sac dior
lunettes de soleil
lunettes de soleil gucci
lunettes de soleil louis vuitton
lunettes de soleil dolce gabbana
lunettes de soleil ed hardy
- 9:25 AM
- lin741852 said...
-
burberry tasche
chanel tasche
sac dolce gabbana
sac fendi
sac guess soldes
sac guess 2012 soldes
sac gucci
porte cles chanel
bracelet louis vuitton
tee shirts g star
tee shirts lacoste
tee shirts levis
sac guess
sac louis vuitton soldes
sac louis vuitton
portefeuille louis vuitton
chaussures louis vuitton
chaussures nike
Christian Louboutin Soldes
Christian Louboutin 2012
chaussures puma
sac louis vuitton soldes
sac louis vuitton
sac a main
tee shirts
juicy couture bolsas
louis vuitton bolsas
sac louis vuitton>
sac prada
sac versace
- 8:52 AM


text:
Pandi, Bulacan
Ti Pandi ket maysa a maika-2 a klase nga ili iti probinsia ti Bulacan iti Filipinas.
Dagiti baranggay[urnosen | urnosen ti taudan]
Ti Pandi ket nabingbingay a politikal iti 22 a barbaranggay.[2]
- Bagbaguin
- Bagong Barrio
- Bunsuran III
- Bunsuran I
- Bunsuran II
- Cacarong Bata
- Cacarong Matanda
- Cupang
- Malibong Bata
- Malibong Matanda
- Manatal
- Mapulang Lupa
- Masagana
- Masuso
- Pinagkuartelan
- Poblacion
- Real de Cacarong
- San Roque
- Siling Bata
- Siling Matanda
- Baka-bakahan
- Santo Niño
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Bulacan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 25 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Bulacan". Datos ti Populasion ti Ili. Dibision ti Panagsukisok ti LWUA. Naala idi 8 Agosto 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
NARVACAN, Ilocos Sur – Malalaki ti panangipagarup daytoy a mannalon iti bagina ta napan a nakaiggem iti paltog iti maysa a natayan sadiay Zone V, Paratong ditoy nga ili iti rabii ti Pebrero 25.
Resulta, inaresto dagiti polis ni Edward Lazo y Gamas, 34, balo, ken residente iti nadakamat a barangay kalpasan nga inreport dagiti lumugar a napan iti natayan, partikular iti balay ni Magdaleno Esteban iti Barangay Sulvec, Narvacan a nakaiggem iti cal. 45 pistol Armscor a naibalay iti nangisit a holster ken addaan magasin a nagkarga iti dua a bala.
Inreport dagiti adda iti natayan ni Lazo kadagiti barangay officials ket inarestoda daytoy sada impan iti police station agraman iti paltogna para iti umisu a disposision.#


text:
CAMP ELPIDIO QUIRINO, BANTAY, Ilocos Sur – Pito a paltog ti naisuko iti polis idinto a dua ti narekobre manipud Septiembre 15 agingga iti Septiembre 30, daytoy ti report nga impatulod dagiti nadumaduma a police station a iti Provincial Police Office ditoy.
Kas maarisit kadagiti report, kaadduanna kadagiti naisuko ket paltik ken saan a lisensiado.
Sadiay Barangay Nagsupotan, San Juan, insuko da Barangay Captain Braulio Tabion, Jr., 59, ken Chief Tanod Sabino Agustin y Puda, 45, ti maysa a cal. 38 SPL, Made in USA ngem awanan iti serial number a nagkarga iti maysa a bala.
Kinuna ni Tabion a nasarakanda ti paltog a naisulbong iti camouflage holster iti abaga ti kalsada sadiay Sitio Sadiri ti nadakamat a barangay bayat ti panagpatroliada idi rabii ti Septiembre 15.
Sadiay Barangay Bequi-Walin, Lidlidda, Ilocos Sur, boluntario nga insuko ti maysa a lumugar a nainaganan Rolando Darao y Joaquin ti maysa a cal. 38 paltik bayat ti panagbisita dagiti polis iti panangidaulo ni PSI Roger W. Baling-oay kas paset ti agtultuloy a panangipakatda iti Oplan Tokhang and enhanced Bilang Boga.
Manipud iti Barangay Pacang, Sta. Maria, mismo a napan iti police station ni Barangay Captain Danilo Bitania y Tamayo, 47, tapno isukona ti maysa a home made cal. 45 pistol.
Kinuna ni Bitania a naipaima kenkuana ti paltog a nasarakan ti maysa a kalugaranna iti barangay road bayat ti pannakaangay ti clean-up drive iti nadakamat a barangay idi Septiembre 16.
Maysa a di nainaganan a kalugaranna ti nangisuko iti homemade gauge 12 shotgun, segun met ken ni Barangay Captain Helena Flores ti Bayubay Norte, San Vicente idi impaimana ti nasao a paltog iti San Vicente police station idi malem ti Septiembre 17.
Idi malem ti Septiembre 18, personal nga insuko ni Godofredo Ridad y Ablang, 56, residente iti Barangay Burgos, Sta. Lucia, Ilocos Sur ti dua a rifle grenade iti police station.
Segun ken ni Ridad, nasarakanna dagitoy iti storage room ti balayda bayat ti panagdalusna.
Mapapati a kukua ti pimmusayen nga ulitegna a dati a kameng ti Philippine Army dagiti rifle grenade.
Idi sardam ti Septiembre 20, bayat ti yiisbo ti maysa kadagiti agpatpatrolia a polis, nakitana ti maysa a berde a back pack a naipasirok iti sementado a lamisaan iti Gabriela Silang Memorial Park iti Sitio San Jose, Barangay Magsaysay District, ket idi sinukimatna, naduktalanna a malaksid kadagiti aruaten, naglaon daytoy iti homemade shotgun ken maysa a bala a naikarga iti chamberna.
Awan ti nakitada a pakatuntonan no asino ti akinkukua iti back pack.
Kabayatanna, nagbunga ti information drive nga inwayat ti kapolisan sadiay Barangay Pandan, Caoayan ta maysa a homemade gauge 12 buckshot ti naisuko ken ni Punong Barangay John B. Soberano idi malem ti Septiembre 27.
Dagus nga inyawat ni Soberano ti paltog kadagiti otoridad iti dayta met laeng a malem.
Idi malem ti Septiembre 28, personal a napan iti Vigan City Police Station ni Cabaroan Daya Barangay Captain, Edmund Atanes Supnet, 50, ket insukona ti maysa a homemade cal. 38.
Kinuna ni Supnet a maysa a kalugaranna a dina innaganan ti nangisuko iti nadakamat a paltog.
Idi agarup 10:40 ti bigat ti Septiembre 29, maysa a tawag iti telepono ti naawat ti Nagbukel police station manipud ken ni Kagawad Jayson Cabunoc y Reyes, residente iti Barangay Poblacion West a nakasarakda iti homemade shotgun iti likud ti barangay hall.
Naipaima ti paltog iti police station para iti umisu a disposision. (Tawid News)


text:
STA. CATALINA, Ilocos Sur – Maysa a granada ti nasarakan iti lote ti maysa a bank manager sadiay Barangay Poblacion, ditoy nga ili idi malem ti Nobiembre 6.
Nagreport iti polis da Francis Ripuyo y Palaso, 17, laborer ken residente iti Barangay Bayubay Sur, San Vicente, Ilocos Sur ken Roldan Rapanut y Raboy, 18 yrs, laborer ken residente iti Barangay Cabittaogan, Sta Catalina, Ilocos Sur, a nasarakanda ti nasao a fragmented hand grenade bayat ti panagdalusda iti bakante a lote ni Felipe Navarro y Somera, 65, retirado a manadier ti Philippine National Bank ken residente iti nadakamat a barangay.
Pinakaammuan a dagus da PSI Rodel Uclaray Ularte, OIC, ti EOD, Ilocos Sur PPO mainaig iti nasarakan dagiti trabahador a granada.
Innala ti EOD ti granada para iti umisu a disposision.#


text:
Kolum ni Jobert M. Pacnis
(Maudi a Paset)
Dita a nakita ni Mang Itto nga adda nagnaan ti buriki iti barukong ken tian ni Aggi. Sabali laeng dagiti kimdias iti likud ken bakrangna. Adda pay sugat ni Aning ta naparsiakan gayam kadagiti nabtak a sarming ti tawa idi ta manarimaanen nga agsukat ta mapanda koma ngaruden aglako iti ikan apaman a maiplastar ti pilid ti lugan.
Idi mailugan koman ni Aggi iti napaayaban a traysikel, kellaat manen a naglusdoy ta agkapsut kano ti riknana. Naalan ti asawana ti nagdanag ta amangan no nauneg ti nadanon ti buriki.
Gapu ta amkenda nga adda pay laeng ni Sabas iti emergency, inkeddeng ni Aning nga ipan ti asawana iti kabangibangda a probinsia nga agarup 40 minuto laeng ti biahe. Ngem sakbayna, napanda iti kuerpo ti pulisia ta ipakadada met laeng ti amin.
Ditoy, imbaga dagiti pulis ti SOP-da a masapul a maitaray ni Aggi iti kaasitgan nga ospital (isu dayta met laeng ti nakaitarayan ni Sabas). Ket kuyogenda ni Aggi tapno masierto ti seguridadna. Immannugot ni Aning.
Binayabay ngarud ti dua a pulis (sabali manen dagitoy ngem kadagiti immuna ken maikadua a grupo dagiti pulis a nagresponde) da Aning a napan iti emergency. Naammuanda a nakaruar met laeng gayamen ni Sabas kalpasan a nadait ti tallo a sugatna.
Gapu ta ag-vomit, agkapsut ken bimmaba iti husto ti BP ni Aggi, pinakatanda a dagus ti suero ken oxygen. Inkalukag met a dagus ni Aning ti pannakayalis ti asawana iti kabangibang a probinsia a yan dagiti kakabsat ni lakayna ta isu ti kiddaw dagitoy.
Iti uneg ti ospital, dinamag dagiti dua a pulis ti napasamak. Ngem ti yanna nga adat, idi papirmaanda ken ni Aning ti insuratda, maysa met laengen a dayalogo a kasla ni Aggi ti agsasao a pagkunkunaanna a ni Sabas ti nangbagkong kenkuana.
“Masapul dayta tapno no dakes ti mapasamakna,” kinuna ti maysa kadagiti pulis a ni Aggi ti kayatna a sawen, “adda masinunuo a tao a pik-apenmi.”
Naawanen ti sibubukel a pasamak. Awanen ti statement maipanggep iti pangta a naggapu kadagiti kabagian ni Sabas. Ken ti napasamak a panangraut ken panagdadael.
Agalaunan idi maitaray iti kabangibang a probinsia ni Aggi. Ngem bayat ti kaaddana iti ospital, napan man gayamen ni Sabas nga adda iggemna a tabas iti balayda. Dagiti dua (edad katorse ken tallo) kadagiti tallo nga annak ni Aggi ti nadanonna iti balay nupay nagpatingga laeng iti paraangan.
Dinamag ni Sabas kadagiti ubbing ni Aggi.
“A-awan, angkel… ad-addada ‘diay ospital da papang,” agtigtigerger a sungbat ti balasitang nga anak ni Aggi. Sada limias met laeng a nagna iti sango sa nagtartarayda nga agkabsat a napan iti yan da lilongna a Mang Itto.
Sakbay a pimmanaw ni Sabas, nakita dagiti ubbing a tinagbat daytoy ti akinsango a pilid ti traysikel. Napan a dagus kinita ni Mang Itto a sipupungtoten ngem naimbag ta awanen ni Sabas. Inreport a dagus ni Mang Itto ti napasamak kadagiti pulis.
“Umaykami madamdama,” kinuna lattan dagitoy ta bin-igda a makumikom nga agbuybuya iti NBA finals, game 3. A tinungpalda met, piman, ngem adun a kanito ti naglabas.
A ti rumsua a saludsod, rumbeng kadi a pagurayem dagiti umay ag-blotter iti nakain-inaka a pasamak? Napatpateg ti buybuyaenda?
Iti panagsubli dagiti pulis a nangkita iti natagbat a pilid ti lugan, maymaysa ti konklusionda: natadem ti naaramat ta uray la nauyak ti exterior. No sinsinan laeng ti tadem, nagkalkag la ketdi.
Ditoy metten nga innalada iti presinto ni Sabas nga adda idin a matmaturog iti sirok ti kayo ti kaarrubada idi dumteng dagiti pulis.
Attempted murder, dayta ti nalawag kadayta a kaso. Namitlo a ginandat ni Sabas ti biag ni Aggi gapu laeng kadagiti naidandanon kenkuana a sao ti naud-udi a dina met napaneknekan.
Idi mapan ni Mang Ittoiti kapitan ta isu ti naibilin, kalpasan ti pannakakumikomna iti pannakaitaray ni Aggi iti ospital, kuna daytoy kenkuana:
“Adda blotter ni Sabas idi a pinangtaan kano ni Aggi, ‘tang.”
“Uray payen, a, kapitan, ta, ney, simrek metten iti balay.” Kayat koma pay nga inayon ni Mang Itto ngem linapdanna ti bagina: no agpayso nga adda blotter, apay a dimo pinagsango ida, kap, aglalo ket pangta daytan? Wenno kadagitoy la a nagreklamoda?
Nga idi agangay, rimmuar a ti gayam nagpupungtotan la unay ni Sabas ket ti naidanon kenkuana a pabuldoser kano ni Aggi ti balayda iti di met nadakamat a rason. Ti dakes, idi idanon dayta ti maysa met laeng a kainninumanda, kaab-abak ni Sabas iti disisais mil iti natayan ket madama nga agin-inum iti sakit ti nakemna. Isu a narubroban ti madi a rikriknana ket rinautnan ni Aggi.
Ti maysa pay a lagidawen ni Mang Itto, iti namitlo a daras nga ipapan dagiti pulis iti nakapasamakan ti riribuk, saanda man laeng a pulos a simrek iti balay tapno kitaenda koma dagiti nagsayasay a dara iti uneg ken dagiti nadadael. Dida pulos nga inalaan ti ladawan dagiti ebidensia ken paspasamak. Naimbag la ketdin ta isu met a dumteng idi ti maysa pay nga anak ni Mang Itto ket daytoy ti nagala iti ladawan ken bideo ta ammona a masapulto dagitoy iti masakbayan.
Gapu ngata ta nababa laeng ti pamilia da Mang Itto (nanumo nga agbangbangkag) isu a dida inaramid ti pudno nga akemda? Wenno gapu ta adda pannakikabagian ni Sabas iti maysa kadagiti nagresponde? Wenno ammoda nga agtrabtrabaho iti munisipio ti kasinsin ni Sabas nga isu pay ti nagpangta a paltoganna ni Aggi no makitana?
Maysa laeng daytoy kadagiti pasamak a ditayo koma kayat a madamagtayo. Ngem isu ti agdadata a kinapudno no maminsan. Sapay ta iti iseserrek ti baro nga administrasion, madalusan dagiti itta. Dumteng ti panagbalbaliw ket maipaay ti patas a pannakatrato dagiti umili.#


text:
Mangngagas, Mannurat, Beterano Ti Gubat, Politiko, Pintor, Mannurso
Nayanak idi Nobiembre 8, 1918 idiay Santa Maria, Ilocos Sur kada Di0nisio Reyes (maysa a kaunaan a nagturpos a Nurse iti PGH) ken Encarnacion Sebastian (mannursuro).
Mangngas
- Nagturpos iti Colegio ti Medisina, UP idi 1943 ket maikanem a kangatuan iti Medical Board Examination idi Agosto 1943
- Nagsanay kinamangngagas iti ilina a nangbangonanna iti Reyes Clinic, bassit nga ospital nga agpaay kadagiti napapanglaw, idi Oktubre 9, 1946, iti aldaw a kasangay ti tatangna.
- Nanglukat iti umuna a sanga ti Reyes Clinic idiay Cuyapo, Nueva Ecija idi Desiembre 1951; ti maikaddua idiay Villasis, Pangasinan idi Agosto 1952, ken maikatlo idaiy Urdaneta, Pangasinan idi 1953
- Naawat a fellow ti Philippine College of Surgeons FPCS, gimong dagiti surgeons, idi 1950, ken napili a Regent idi 1959.
- Immuna a District Councilor ti Philippine Medical Association (PMA) iti distrito ti Ilocos Sur a sakupen ti Pangasinan, La Union, Baguio City, Mt. Province, Abra, Ilocos Sur ken Ilocos Norte; namindua a nagpresidente iti Ilocos Medical Society.
- Napadayawan a Physician of the Year iti Karnival ti Ilocos Sur idi 1949 ken Konbension ti PMA idi 1964.
- Dinutokan ni sigud a Presidente Ferdinand Marcos kas kameng ti Board of Medical Examiners idi 1966-1969.
Politiko
- 29 ti tawenna idi nagbalin a mayor iti Santa Maria, Ilocos Sur ken nagserbi manipud 1947 agingga 1951. Idi 1955 ket nabotosan manen a mayor.
- Nagkandidato ken nabotosan a Diputado iti maikaddua a distrito ti Ilocos idi 1957.
- Nabotosan a gobernador ti Ilocos Sur idi 1959 ket nagserbi agingga 1963.
- Nagpaay a 9-Man Junta iti Partido Nacionalista idi 1961 kas panakabagi ti Governor’s League.
Mannurat
- Nangrugi a nagsursurat iti daniw, sarita idi 1937 ket naipablaak ti kaadduanna iti Bannawag. Isuna ti nangsurat iti daniw a napauluan Angalo Ken Aran ken naipablaak idi 1962.
- Naki-bukanegan kada Leon Pichay ken Mariano Gaerlan idiay Manila idi 1954, ken idiay Baguio idi 1967.
- Nagdandaniw iti koronasion iti Reyna dagiti fiesta iti naduma-duma nga ili iti Ilocos Sur, Baguio, Abra, La Union, Pangasinan, Nueva Ecija ken Tarlac.
- Nakaipablaak iti Philippine Collegian idi agbasbasa iti Colegio ti Medisina ti UP.
- Nagsursurat iti Scientific Articles a naipablaak iti Philippine Journal of Surgery.
- Idi 1990, naipaay kenkuana ti Pedro Bucaneg Award, ti kangatuan a pammadayaw ti GUMIL Filipinas kadagiti mannurat nga Ilocano.
Beterano
- Nagbalin a gerilia idi 1944 kas 1st Lieutenant. Nagserbi a Batallion Surgeon iti 66th Infantry, USAFIP NL agingga a nalpas ti gubat. Naglusulos idi Mayo 1946.
Mannursuro
- Napili a presidente ti Board of Trustee ti St. Mary’s Junior College idiay Santa Maria, Ilocos idi 1948-1952 ken 1964…
Pintor
- Nagpinta iti mantaluna kadagiti napipintas a buya ti Santa Maria ken dadduma pay. Pakairamanan kadagiti gapuananna ti Simbaan, Pinsal Falls, Suso Beach ken Madonna Santa Maria.
(Naala ti paset ti pakasaritaanna iti librona a napauluan Da Angalo ken Aran Ken Napili a Dandaniw)


text:
CANDON CITY – Nabuong dagiti sarming a tawa dagiti innem a kuarto ti maysa a pagadalan ditoy a mapapati a napagtripan dagiti di nabigbig a tattao.
Inreport ni Roger Ribucan, PTCA president ti pagadalan a nakaro ti pannakadadael dagiti innem a kuarto ti Candon North Central School.
Mapapati a napagtripan a binuong dagiti di pay am-ammo a tattao dagiti tawa dagiti kuarto iti rabii ti Sabado ta segun iti maysa a guardia ti DPWH, nakitanan a nabuong dagiti tawa ti pagadalan iti bigat ti Domingo.
Awan pay ti naaresto a suspetsa iti nasao a bandalismo.#


text:
Dagiti lehislatibo a distrito iti Davao Oriental
Dagiti Lehislatibo a Distrito iti Davao Oriental, ket isu dagiti umuna ken maikadua a distrito ken isu dagiti pannakabagi ti Probinsia ti Davao Oriental iti Kamara dagiti Pannakabagi ti Filipinas. Ti Davao Oriental ket paset idi ti pannakabagi ti Probinsia ti Davao aginggana idi 1965, idi napartuat ken naikkan ti bukodna a pannakabagi. Daytoy ket nagbalin a paset ti pannakabagi ti Rehion X manipud idi 1978 aginggana idi 1984. Idi 1986, daytoy ket nabingbingay kadagiti dua a lehislatibo a distrito.
Dagiti linaon
Umuna a distrito[urnosen | urnosen ti taudan]
Maika-2 a distrito[urnosen | urnosen ti taudan]
- Siudad: Siudad ti Mati
- Dagiti ili: Banaybanay, Governor Generoso, Lupon, San Isidro
- Populasion (2010): 309,783
Maymaysa a distrito (awanen)[urnosen | urnosen ti taudan]
Sapasap (awanen)[urnosen | urnosen ti taudan]
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- ^ a b c d Congressional Library Bureau. "Roster of Philippine Legislators". Republic of the Philippines, House of Representatives. Naala idi 17 Pebrero 2017.
- Kongresional a Biblioteka iti Kamara dagiti Pannakabagi ti Filipinas


text:
SANTIAGO, Ilocos Sur – Maysa a senior citizen ti inaresto dagiti polis ditoy nga ili gapu iti mapapati a panagikutna iti paltog.
Tiniliw dagiti polis ni Isabelo Pasion, 80, residente iti Barangay Bulbulala, ditoy nga ili gapu iti reklamo a nagtagiimet iti paltog bayat ti pannakiririna iti padana met la a senior citizen a kalugaranna met laeng.
Nagreklamo ni Juanito Laya, 75, iti polis a prinobokar ti suspek nga adda iggemna a paltog mainaig iti riri iti daga.
Nagresponde dagiti polis ngem nasiputanda a nangliklik ti suspek ken mapapati nga impalladawna ti paltogna a home made revolver Magnum 22 iti maysa a paraangan.#


text:
LAOAG CITY – Tallo a guest relations officer ti inaresto dagiti polis ditoy gapu iti mapapati a panaglakoda iti apagkanito a ragsak.
Tiniliw dagiti polis da Maricel Moralde, 18, taga-San Nicolas, Maricris Igpusay, 19, taga-Samar ken ni Crystalyn Mendoza, 19, taga-Cavite, kalpasan a nasalamaanda dagitoy iti sanguanan ti maysa a bar ditoy a mapapati nga agaw-awis kadagiti lalaki iti apagkanito a ragsak.
Segun dagiti polis, sinipsiputanda dagitoy tallo kalpasan nga adda naawatda nga impormasion ti kaadda iti prostitusion iti siudad gapu kadagiti freelance a GRO.
Kabayatanna, maysa a guest relation officer ti nakumpirmaran a positibo iti makaalis a sakit iti inspeksion nga insayangkat dagiti polis iti Bantay, Ilocos Sur kadagiti nadumaduma a videoke bars iti nasao nga ili.
Segun iti inspection team a binukel dagiti polis ken ti opisina ti salun-at a nangisayangkat iti inspeksion kadagiti videoke bars, naduktalan nga adda sakit nga STD ni Mary Karen Gralio, 21, tubo ti Baliwag, Bulacan ken mapapati nga agpapaay iti Emmareys Videoke Bar ditoy.
Naiwayat ti inspeksion babaen ti pammilin ni Police Senior Inspector Alexander Aurelio a nainget a pannakamonitor dagiti videoke bars ken no adda met laeng regular a panagpaeksamen dagiti GRO tapno maammuan no awan met laeng ti sakitda a makaalis.#


text:
Naiddep ti silaw iti nadumaduma a paset ti lubong manipud alas 8:30 agingga iti alas 9:30 iti rabii itay Marso 28. Naawagan iti Earth Hour, nagbalinen daytoy a sangalubongan a pagteng a maisayangkat iti maudi a Sabado ti Marso tunggal tawen .
Ininaw ti World Wide Fund for Nature (WWF), maysa nga internasional non-government nga organisasion nga agipabpablaak kadagiti isyo mainaig iti konserbasion, panagsukisok ken pannakaisubli iti dati ti aglawlaw, ken ti Sydney Morning Herald, kalakayan a pagiwarnak iti Australia, daytoy a gannuat tapno makulding ti rikna dagiti agnaed iti daytoy Lubong a kakaisuna a taengtayo nga agtignay tapno malapdan ti panagbalbaliw ti klima.
Idi 2007, agdagup iti 2.2 milion nga agnaed iti Sydney ti nakipartisipar iti daytoy a gannuat babaen ti panangiddepda amin dagiti saan a kasapulan a silawda.
Gapu iti panagballigi daytoy a gannuat, idi Marso 29, 2008, agdagupen iti 35 a pagilian iti sangalubongan ken nasurok a 400 a siudad ken mapattapatta a 36 milion a tattao ti nakipartisipar iti Earth Hour, pammaneknek a simmuyop ti awareness dagiti tattao kadagiti isyo mainaig iti panagbalbaliw ti klima.
Ita a tawen, agdagupen iti 88 a pagilian ken nasurok a 4,000 a siudad ti nakipartisipar iti Earth Hour.
Ninamnama dagiti organizers nga umabot iti maysa a bilion dagiti mangiddep iti silawda iti maysa nga oras kas pannakipasetda iti gannuat a mangtiped iti panagbalbaliw ti klima iti lubong.
Idi napan a tawen, segun iti Philippine Electricity Market Corp., bimmaba ti power consumption ti Pilipinas iti aganay 16 megawatts iti Metro Manila ken aganay 56 megawatts iti Luzon.
Ita a tawen, makaparagsak ta naammuanmi a ti Pilipinas ti kaaduan iti bilang ti nakipartisipar iti Earth Hour babaen ti 647 a siudad ken il-ili ken mapattapatta a nasurok a 15 milion a tattao a timmipon a nangiddep iti silawda manipud iti 8:30-9:30 ti rabii itay Marso 28.
Saluduanmi dagiti minilion a Filipino a nakipartisipar iti daytoy a gannuat tapno malapdan ti climate change a maitudtudo ta a makagapu kadagiti at-atiddog nga igaaw, napigpigsa a bagyo a nangisangbay kadagiti layus, ken nangungaw kadagiti biag ken nangdadael kadagiti sanikua, kumarkaro nga ibabara ti lubong a mangmangted kadagiti sakit ken mangpatpatay kadagiti tattao ken in-inut a panagrunaw dagiti icebergs ken glaciers iti Antartica nga agtungpal la ketdi iti ilelenned dagiti ababa a pagilian iti sangalubongan.
Ta saan a malibak a gapu iti panangabuso dagiti tattao iti aglawlaw, agturturong ti Lubong iti pannakadadael ken pannakaungaw.
Mangnamnamakami nga iti sumaruno a tawen, ad-adunto manen a pagilian ti makipartisipar iti Earth Hour. Wen, maymaysa ti lubongtayo, masapul nga agtignaytayo a mangsalaknib kenkuana. Masapul nga agtitipon ken agtitinnakunaynaytayo itan a mangsalbar iti kakaisuna a pagtaengantayo.#


text:
Tattao a Filipino
Dagiti Filipino wenno Tattao a Filipino dagiti patneng nga agnanaed ken umili ti Republika ti Filipinas a masarakan iti Abagatan-a-Daya nga Asia. Ti termino a Filipino (Filipina no babai) ket mabalin met a dumakamat kadagiti tao a nagtaud iti Filipinas.
Dagiti nagibasaran[urnosen | urnosen ti taudan]
- ^ Nagtitiponan dagiti Filipino nga agnanaed idiay Filipinas ken iti sabali a pagilian
- ^ Philippines Estados Unidos Departamento iti Estados.
- ^ Filipino nga Estadistika: US Opisina ti Senso Estados Unidos. Naala idi 30 Hunio 2009
- ^ a b c d e Stock Estimates of Overseas Filipinos 2007 Report. Philippine Oversea Employment Administration. Naala idi 22 Hulio 2009.
- ^ Dagiti Filipino idiay Malaysia. Opisina ti Pagmalditan Sekretario iti Filipinas. Naala idi 22 Hulio 2009.
- ^ Filipino a Kanadiano Dagiti Estadistika ti Kanada. Naala idi 30 Hunio 2009
- ^ "Departamento iti Ganganaet a Panakibiang dagiti Filipino idiay Hapon". Hapon. 12 Marso 2011.
- ^ Dagiti Filipino idiay Hong Kong Opisina dagiti Estadistika. Naala idi 30 Hunio 2009.
- ^ Filipino Australiano Opisina dagiti Estadistika Australia. Naala idi 30 Hunio 2009
- ^ Cittadini Stranieri. Bilancio demografico anno 2010 e popolazione residente al 31 Dicembre – Tutti i paesi di cittadinanza, Italia
- ^ Demograpiko iti Taiwan#Dagiti ganganaet nga agtaeng
- ^ Dagiti Filipino idiay Abagatan a Korea.Kultura ken Pakaammo a Serbisio iti Korea (KOIS). Naala idi 21 Hulio 2009.
- ^ "Sentro nga Opisina ti Estadistika dagiti Israeli". Sentro nga Opisina ti Estadistika dagiti Israeli.
- ^ "PGMA meets members of Filipino community in Spain". Filipinas:Gov.Ph: Ti Opisial a Portal ti Gobierno iti Republika iti Filipinas. Naala idi 1 Hulio 2006.
- ^ Dagiti Filipino idiay Baro a Selanda. Estadistika ti New Zealand. Naala idi 2 Hulio 2009
- ^ Tattao: Filipino, Ti Joshua a Gandat
- ^ "8 Folkemengde, etter norsk / utenlandsk statsborgerskap og landbakgrunn 1. januar 2009". Statistisk sentralbyra (Estadistika ti Norwéga). Naala idi 1 Enero 2009.
- ^ "Ti abababa a pakasaritaan iti Filipinas – Panakibiang ti Olanda". Ti Embahada ti Filipinas idiay Hague.
- ^ "Filipinos in Finland". Finnish-Philippine Society co-operates with themigrant organizations.


text:
Barbentane
Ti Barbentane ket maysa a komuna iti Bouches-du-Rhône a departamento idiay akin-abagatan a Pransia.
Dagiti linaon
Heograpia[urnosen | urnosen ti taudan]
Ti Barbentane ket mabirukan idiay akin-amianan unay a puntos ti Bouches du Rhône a departamento, idiay pagbeddenganna kadagiti departamento ti Vaucluse ken Gard, idiay pagsasabtan iti karayan Durance ken Rhône.
Ti Durance ket agpaamianan nga agayayos idiay purok ken agporma ti pagbeddengan a nagbaetan dagiti departamento ti Bouches-du-Rhône ken Vaucluse. Ti ili ti Avignon ketmabirukan idiay ballasiw ti Durance.
Ti Rhône ket agpalaud nga agyos idiay purok ken agporma ti pagbeddengan a nagbaetan dagiti departamento ti Bouches-du-Rhône ken Gard.
Ti purok ket naipatakder kadagiti salog ti turturod a Montagnette.
Populasion[urnosen | urnosen ti taudan]
Kasingin nga ili[urnosen | urnosen ti taudan]
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Midia a mainaig iti Barbentane iti Wikimedia Commons


text:
Kolum: Sinursuran
Ni Jobert M. Pacnis
(Maikadua a Paset)
Namin-ano metten a nabuya iti telebision ti nasaknap a pannnakapaspasamak daytoy a panagminas iti Tanap ken Kailokosan. Nagdir-i dagiti umili ta bareng daytoyen ti pannakariing dagiti agtuturay ket mapasardengen daytoy nga aramid. Ngem nagtultuloy latta agingga iti sakbay ti eleksion. Ngem kalpasan ti eleksion ket isu met la nga isu dagiti nakatugaw, addayta manen dagiti pinullo a bagon nga agbunag iti nangisit a darat tapno itukonda iti maysa nga ili a pagponpondoan dagiti barko nga agbunag kadagitoy a mangibiahe iti sabali a pagilian.
Ita, nagbungan sa met la ti agtultuloy a kampania kontra kadagitoy a panagminas a paglikliksaban dagiti dadduma a lider iti riniwriwriw a gatad. Itay umuna nga aldaw ti Agosto, rinaid dagiti otoridad dagiti pagminasan iti ili ti Aparri kangrunaan dagiti barangay ti Dodan ken Paddaya. Natiliwda ti 18 a Chinese nationals nga adda iti likudan ti Hua Xia Mining and Trading Corp. Agarup gudua daytoy ti naaktoanda nga agop-operar iti planta nga agprosproseso iti nasao a mineral.
Iti panagkayammet ti National Bureau of Investigation ken Mines and Geosciences Bureau, nayulin ti darum kadagitoy a ganggannaet ta nalawag a sinalungasingda ti Philippine Mining Act of 1995.
Kasta met nga idi Agosto 3, 13 a Chinese nationals met laeng ti natiliw iti agpada a rason iti barangay ti Caparacadan iti Caoayan, I.S., ken barangay ti Nagtupacan iti ili ti San Vicente, I.S. Malaksid kadagitoy a ganggannaet, nakumpiskar pay kadakuada ti agarup 120,000 metriko tonelada a magnetite (agarup 6,000 a dumptruck daytoy).
Kuna ni Sekretario Leila de Lima ti DOJ, pursigido ti gobierno a mangkaso kadagitoy a Chinese tapno maleksionanda.
Ala, anian a nagsayaat daytoy a pannakatiliw dagitoy a ganggannaet nga adda iti likudan ti pannakadadael dagiti aplaya iti pagiliantayo, kalanglang iti sinursuran. Sapay la koma ngarud ta adda turongen daytoy a kaso.
Iti met gobierno, saan laeng koma a kadagiti ganggannaet ti pakaitalimudokan ti imbestigasionda. Kitaen/siripenda dagiti lider a mangsupsuportar kadagitoy ta apay a kasta laengen ti kalakana ti kaaddada a nagbukibok kadagiti kinabaknangtayo. Agdadata dayta a kinapudno nga adu dagiti kakaduada a turayen.
Bareng ngarud no mairamanda a makasuan.
Pagaammotayo met a ti pannakaminas dagiti aplaya kasta metten ti lansad ti baybay, dakkel ti epektona kadagiti nabiag iti taaw. Baliwan/dadaelenna ti balanse nga ekolohia a mangibunga iti pannakaungaw dagiti nabiag iti baybay a pagtataudan met kadagiti kasapulantayo a taraon.
Mabugiaw pay dagiti pagpanpannakkel ti pagiliantayo a humpback whales, kas nakuna pay ti presidente ti World Wildlife Philippines a ni Lory Tan. Ditoy laeng pagiliantayo, iti Babuyan channel kangrunaan iti nagbaetan ti Batanes ken ti murdong a paset ti pagilian iti amianan, ti pakakitaan dagitoy a humpback whales nga agdagsen iti 30 metriko tonelada ken agatiddog agingga iti 45 a kadapan.
Agruar dagiti humpback whales manipud iti bulan ti Nobiembre agingga iti Abril. Nakaay-ayo dagitoy a masirayan nga agay-ayam iti taaw a ranrantaen pay dagiti turista. Ngem no agtultuloy daytoy a pannakaminas ti baybay, saan nga adayo a mapukaw dagitoy a napateg unay iti pannakabalanse met laeng ti ekosistem iti uneg ti taaw.
Mangnamnamatayo ngarud, kalanglang iti sinursuran, a sumardengen dagiti adda iti likudan dagitoy nakalalaad nga aramid. Ta no awan latta ti pagnaan ti kampania ti gobierno, saan nga adayo a masagrapto ti nakaam-ames a pagteng a pakabiktimaan dagiti babassit nga umili.#
Agtimektayo latta ngarud tapno makulding ti rikna ti gobierno ket dina baybay-an dagiti kalintegantayo nga ordinario nga umili. Ta iti udina, asino pay, aya, ti rumbeng nga agkuti para iti pagimbagantayo no di datayo met laeng?#


text:
Libre plete, $400.00 pocket money nga agpa-Hong Kong, kayatmo?
Iti kinarigat ti biag iti agdama a nasken a makilinnetletka iti nakaat-atiddog a pila iti agarup tallo nga oras sakanto makagatang iti tallo a kilo a bagas, makagargari ti diaya nga ipapan sadiay Hong Kong: libre ti plete iti eroplano agpapan ken agawid, adda US$400.00 a pocket money ken tiansa nga agsapul iti trabaho.
No adda immasidegka kenka, ket kastoy ti indiayana, addaytan ti round trip airfare ticket ken kuarta a doliar, mayatka kadi?
Makapamulagat ti doliar, saan? Dagiti dadduma, inlakoda ti daga wenno ti nuang wenno immutang kadagiti Bombay wenno asino la ditan nga agpatubo iti nakadakdakkel tapno laeng adda gastosenda nga ag-Hong Kong, idinto a libre ken adda pay ti kuartam, siggawatem la ketdi nga insegida ti awis.
Ngem no kastoy ti diaya, kailian, agpanunotka koma. Saanka nga agdardarasudos. Dika paallilaw. Nasken nga aramatem dayta utekmo, saan ketdi a dayta mulagatmo a mangmulmulengleng iti libre a ticket ti eroplano ken dayta doliar. Saanka koma a kellaat nga agwen ket dagdagusem ti agsukat lattan.
Napeggad la unay daytoy a diaya, kailian. Kastoy ti kabaruanan nga aramid ti sindikato ti droga a nangrugi sipud pay idi 1996. Adda para rekrutda ditoy pagilian nga agawis siempre iti mapan sadiay Hong Kong a libre ti pasahe ken adda balon a kuarta a doliar. Siempre, adda kasukatna dayta, ti panagawitmo iti naibag a droga. Kunwari paw-it. Siempre, dika makaliklik ta no addakan idiay eropuerto, ibaga ti rekruter nga adda awitem a dua a bag. Addanto sumabat kenka sadiay Hong Kong a mangala kadayta a bag. Kasta laeng ti kalakana. Siempre, bitbitem ta pawit ngarud. Kababain, kunam iti bagim ta tinulongannaka, dayta laeng dua a bag a paw-it, dimo ketdin kabaelan nga awiten?
Nalabit a maayatanka pay ta adda sumabat kenka idiay Hong Kong . Ngem no ammom la koma a droga ti awitmo, agpigerger la ketdi dagita lalaemmo!
Saanka a paallilaw iti kakastoy nga awis, kailian. Iti Cordillera, piton a babbai ti nabiktima iti kastoy a modus operandi ti sindikato. Babbaida amin ket addadan nga agpaspasanaang iti pagbaludan sadiay Hong Kong kalpasan a natiliwan a droga gayam ti awitda. Ania ngay ngarud ita ti maaramidanda? Appigud met ngarud ti gobierno a mangtulong iti asinoman nga addaan iti kakastoy a kaso. Saan met a mapabasol ti gobierno wenno dagiti agrebbeng no agsuspetsada a kamengka a talaga iti sindikato. Uray ngata no isangitmo iti dara a nabiktimaka laeng, saan a bastabasta ti ibaballaet ti gobierno agsipud ta adda sinalungasingmo a linteg, iti man China ken iti pagiliam.
Ania ngarud ti kasayaatan nga aramidem?
No adda agrekrut kenka, kailian, a kastoy ti ibagbagana a libre pasahe ken pocket money, saanmo nga awaten dayta a diaya. Dika paallilaw. Lalo no de-pamiliaka wenno babassit pay dagiti annakmo. Saan laeng a Hong Kong wenno iti pagilian a China ti awis no di pay iti sabsabali a nasion.
Agingga nga adda dagiti nalaka a maallilaw, saanto nga agpatingga nga agaramid iti saan a nasayaat dagiti manangallilaw a tattao. Santo la agsardeng dagiti manangallilaw no awanen ti mabalbalatongda. Gagangay unay a pagaramidanda iti panangallilaw dagiti lugar a yan dagiti tattao a maliplipit wenno talaga nga agkasapulan la unay iti pannakaipangato ti panagbiagda.
Talaga a makapatilmon ti diaya ngem saanka koma a paallilaw, kailian. Agpanunotka nga umuna sakbay nga agwenka iti kastoy nga awis. Awan koman ti mainayon kadagiti pito a babai a taga-Cordillera a naibalud gapu iti kastoy a panangallilaw.
Agbalin koma a palagip wenno pagpampanunotam ti nakas-ang a napagteng dagiti nabiktima ti panangallilaw.#
Tuesday, June 10, 2008
ESSAY
Libre plete, $400.00 pocket money nga agpa-Hong Kong, kayatmo?
2 comments:
- brainteaser said...
-
Hello, Manong.
Tsk. Makapawingiwing met daytoy! Wen, agpayso, talaga met nga adu ti kumagat no kastoy ti diaya. Nangruna ket nagrigat ti biag ditoy Pilipinas.
But then, kunada ngarud, if it's too good to be true, it probably isn't true.
Pakaadalan/pakapalagipan daytoy a poste. :-)
Sherma E. Benosa
- 1:30 AM
- Ka Iddo said...
-
ala ngarud a, atorni...
naladaw man, kongrats iti panangabakmo iti sarita... sunotam a!
- 8:36 AM


text:
SANTIAGO, Ilocos Sur – Inangay ti Ilocos Sur Electric Cooperative (ISECO) ti Maika-33 nga Annual General Membership Assembly iti opisinana iti Barangay Bigbiga ditoy nga ili idi Nobiembre 26.
Ginasut dagiti consumer-members ti dimmar-ay iti daytoy tinawen nga asemblia nga inangay ti kooperatiba ti elektrisidad nga idauluan itan ni General Manager Egdon Sabio.
Kas paset ti selebrasion, libre ti merienda ken adda pay payong a naited kadagiti dimmar-ay a consumer-members ken adda paripa a pakaitedan dagiti gunggona kadagiti nagasat a mabunot ti numeroda.
Naigiddan metten ditoy ti pannakiinnuman ti media kadagiti dadaulo ti kooperatiba a nakailawlawagan dagiti problema ken dagiti addang nga inyussuat dagiti mangimatmaton tapno marisut dagitoy tapno mataginayon ti natalingenngen a kasasaad ti kooperatiba.
Impasingked ni Sabio nga ar-aramidenda amin a kabaelanda tapno mapagtalinaed ti nasayaat a serbisio a maipaay ti kooperatiba kadagiti consumer-cooperatives.#


text:
STO. DOMINGO, Ilocos Sur – Sabali manen a panagtakaw ditoy probinsia ti naisayangkat idi Enero 29 a nakakurimesan dagiti kuarta ken dadduma a sanikua ti agassawa nga abogado nga agnaed iti Barangay Parada ditoy nga ili.
Nagreport iti polis ditoy ni Atty. John Rey Dolor Querubin, 31, agpapaay nga abogado iti public attorney’s office iti Vigan City, a sinerrek dagiti mannanakaw ti balayna idi rabii ti Enero 30 ket intarayda dagiti kuarta ken sanikuada nga agassawa.
Iti panagimbestiga dagiti polis, naammuan a nakastrek dagiti mannanakaw iti uneg ti balay babaen ti yuulida iti maikadua a kadsaaran ken iseserrekda iti nadadael nga steel window iti akin-amianan a paset ti pader.
Kinurimes dagiti di pay nabigbig a mannanakaw ti maysa a laptop, Olympus camera, P20,000.00 cash, lisensiado a cal 9mm pistol/CZ model C2075 RAMI nga addaan serial number A0702373 nga agpateg iti P45,000.00 ken ti bag ni Atty. Fatima Vitamog-Querubin a naglaon iti P5,000.00 ken dadduma pay a personal a belongings.
Nasarakan dagiti inbestigador ti laptop ken dadduma a personal belongings dagiti biktima iti kataltalonan agarup 40 metro ti kaadayona iti pagtaengan dagitoy.
Kas kiddaw dagiti agassawa, inimbitaran dagiti polis da Edgar Veramon ken Ronald Vitamog, agpada a kaarruba dagiti biktima, para iti clarificatory investigation ken naipakatan ni Veramon iti fingerprinting para iti pannakaikumpara kadagiti naala a lemma ti ramay iti crime scene.
Kabayatanna, naireport a kinamat dagiti polis ni Veramon gapu iti di panangitaltalek daytoy iti impasdekda a checkpoint ket idi makamatanda, naduktalanda nga adda iti babaen ti inpluensia ti arak.
Naiyisoan ni Veramon iti tiket gapu iti panaglabsingna iti trapiko.
Madama ti panagimbestiga dagiti polis mainaig iti nasao a panagtakaw.#


text:
KAMPEON ITI KANNAWIDAN SIGLAT AWARDS. Naragsak a nagpaala da Cabugao Mayor Edgardo S. Cobangbang (maika-6 manipud kannigid), Vice Mayor Deogracias Jose Savellano (maika- 5 manipud kannigid), kaduada da Vice Gov . Deogracias Victor Savellano (sentro) ken dagiti bokal a pakairamanan da Bokal Jeremias Singson (maika-6 manipud kannawan), Jaime Singson, Edgar Yabes (maika-3 manipud kannawan) ken dadduma pay nga opisial ti Cabugao a pakairamanan ni Konsehal Danny Gasmen iti pakalaglagipanda a retrato bayat ti awarding ceremony dagiti nangabak iti Siglat Awards ti Kannawidan Ylocos Festival a naangay iti Quirino Stadium idi Pebrero 3, 2014.
You are here: Home › Archive › Media › Banner Photo › KAMPEON ITI KANNAWIDAN SIGLAT AWARDS


text:
General Nakar, Quezon
Ti General Nakar ket maysa a primera klase nga ili iti probinsia ti Quezon iti Filipinas.
Dagiti baranggay[urnosen | urnosen ti taudan]
Nabingbingay a politikal ti General Nakar iti 19 a barbaranggay.[2]
- Anoling
- Banglos
- Batangan
- Catablingan
- Canaway
- Lumutan
- Mahabang Lalim
- Maigang
- Maligaya
- Magsikap
- Minahan Norte
- Minahan Sur
- Pagsangahan
- Pamplona
- Pesa
- Poblacion
- Sablang
- San Marcelino
- Umiray
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Quezon". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 30 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Quezon". Datos ti Populasion ti Ili. Dibision ti Panagsukisok ti LWUA. Naala idi 16 Septiembre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
PANNAKISARITA ITI MAYSA A KAARRUBA
Kaano a Nangrugi nga Agturay ti Pagarian ti Dios? (Paset 2)
Naisalaysay iti baba ti gagangay a pannakisarita ti maysa a Saksi ni Jehova iti kaarrubana. Ipapantayo a simmarungkar manen ti Saksi nga agnagan Cameron iti pagtaengan ti maysa a lalaki nga agnagan Jon.
ABABA A REPASO ITI TAGTAGAINEP NI NABUCODONOSOR
Cameron: Naimbag ta nadanonka, Jon. Kanayon a maragragsakanak iti linawas a panagadalta iti Biblia. * Komustakan?
Jon: Nasayaatak met.
Cameron: Mayat ngarud. Idi napalabas a panagadalta, nagsaritaanta no apay nga ibagbaga dagiti Saksi ni Jehova a nangrugin nga agturay ti Pagarian ti Dios idi 1914. * Adda nakitata a nagpateg a paset ti ebidensia iti padto ti Biblia iti Daniel kapitulo 4. Malagipmo pay?
Jon: Wen, maipapan iti dakkel a kayo iti tagtagainep ni Ari Nabucodonosor.
Cameron: Eksakto. Iti tagtagainepna, nakakita ni Nabucodonosor iti dakkel a kayo a dumanon idiay langit. Nangngegna nga ibilbilin ti maysa nga anghel ti Dios a mapukan ti kayo, ngem mabati ti puon ken dagiti ramutna. Kalpasan ti “pito a panawen,” agsaringit manen ti kayo. * Napagsaritaanta met no apay nga adda dua a kaitungpalan ti padto. Ania daytay umuna a kaitungpalannan?
Jon: Natungpal ken Nabucodonosor, saan kadi? Napukawna ti kinasimbengna iti pito a tawen.
Cameron: Hustoka. Temporario a napukaw ni Nabucodonosor ti kinasimbengna isu a naisardeng ti panagturayna. Ngem iti dakdakkel a kaitungpalan ti padto, maisardeng met ti panagturay ti Dios iti daga iti uneg ti pito a panawen. Kas naadalta, nangrugi ti pito a panawen idi nadadael ti Jerusalem idi 607 B.C.E. Sipud idin, awanen dagiti ari ditoy daga a mangibagi iti panagturay ni Jehova a Dios iti ilina. Nupay kasta, iti panagpatingga ti pito a panawen, mangpili ti Dios iti baro nga Agturay iti ilina—maysa nga adda idiay langit. Kayatna a sawen, kalpasan ti pito a panawen, mangrugi ti panagturay ti Pagarian ti Dios idiay langit. Ita, nalawagen kadata no kaano a nangrugi ti pito a panawen. No maammuanta no kasano kapaut dayta, maammuanta met no kaano a mangrugi ti panagturay ti Pagarian ti Dios. Nalawag kadi met laeng kenka?
Jon: Wen, nalawag.
Cameron: Mayat ngarud. Usigenta itan ti kapaut ti pito a panawen. Binasak met ti maipapan iti daytoy a topiko tapno malagipko dagiti kangrunaan a punto. Padasek nga ilawlawag kenka agingga iti kabaelak.
Jon: Sige.
AGPATINGGA TI PITO A PANAWEN—MANGRUGI TI MAUDI NGA AL-ALDAW
Cameron: Iti immuna a kaitungpalan ti padto mainaig ken Nabucodonosor, agparang a ti pito a panawen ket literal a pito a tawen. Ngem iti dakdakkel a kaitungpalanna mainaig iti Pagarian ti Dios, ti pito a panawen ket masapul a napapaut ngem iti literal a pito a tawen.
Jon: Apay ngay?
Cameron: Panunotem daytoy. Laglagipem a nangrugi ti pito a panawen idi nadadael ti Jerusalem idi 607 B.C.E. No mangrugita nga agbilang iti literal a pito a tawen iti dayta a petsa, makagtengta laeng iti 600 B.C.E. Ngem awan met ti naisangsangayan a pasamak iti dayta a tawen mainaig iti panagturay ti Dios. Maysa pay, naadalta nga idi adda ni Jesus ditoy daga, impasimudaagna a saan pay a nagpatingga ti pito a panawen uray ginasgasut a tawenen ti napalabas.
Jon: Wen nga agpayso. Malagipkon.
Cameron: Isu a ti pito a panawen ket saan a literal a pito a tawen, no di ket napapaut a periodo ti panawen.
Jon: Kasano kapaut?
Cameron: Tapno makuentata ti eksakto a kapaut ti pito a panawen, makatulong ti libro ti Biblia nga Apocalipsis. Nainaig met laeng daytoy iti libro ti Biblia a Daniel. Dakamatenna ti maysa a periodo nga agpaut iti tallo ket kagudua a panawen a katupag ti 1,260 nga aldaw. * Ti ngarud pito a panawen—mamindua a tallo ket kagudua a panawen— ket 2,520 nga aldaw. Masurotam kadi ti kayatko a sawen?
Jon: Wen. Ngem diak maawatan ti pakainaigan daytoy iti panangrugi ti panagturay ti Pagarian ti Dios idi 1914.
Cameron: OK, kitaenta ti koneksionna. No dadduma, iti padto ti Biblia, ti maysa nga aldaw irepresentarna ti maysa a tawen. * No surotenta ti pagalagadan a ti maysa nga aldaw ket maysa a tawen, ti pito a panawen ket katupag ti 2,520 a tawen. No agbilangta iti 2,520 a tawen manipud 607 B.C.E., makagtengta iti 1914. * Dayta ti gapuna a maibagata a nagpatingga ti pito a panawen idi 1914, ket nangrugi met nga agturay ni Jesus kas Ari iti Pagarian ti Dios. Ken nabatad a sipud 1914, adda dagiti dadakkel a pasamak iti lubong—dagiti naipadto iti Biblia a mapasamak iti maudi nga al-aldaw.
Jon: Aniada a pasamak?
Cameron: Usigenta ti kinuna ni Jesus iti Mateo 24:7. Maipapan iti panangrugi ni Jesus nga agturay idiay langit, kinunana: “Ti nasion tumakderto a bumusor iti nasion ken ti pagarian a bumusor iti pagarian, ket addanto dagiti kinakirang ti taraon ken dagiti ginggined iti nadumaduma a disso.” Paliiwem ta impadto ni Jesus dagiti kinakirang ti taraon ken ginggined bayat dayta a periodo ti tiempo. Saan kadi a dagita ti mapaspasamak ditoy lubong iti napalabas a sangagasut a tawen?
Jon: Wen.
Cameron: Iti daytoy a bersikulo, impadto met ni Jesus nga adda gubgubat bayat ti kaaddana kas Ari iti Pagarian ti Dios. Ken impadto ti Apocalipsis a saan laeng a gagangay a gubgubat dagita, no di ket gubgubat a mangapektar iti intero a lubong bayat ti tiempo ti panungpalan. * Malagipmo kadi no kaano a napasamak ti umuna a gubat sangalubongan?
Jon: Idi 1914, ken iti dayta met la a tawen a kunam a nangrugi nga agturay ni Jesus! Ita laeng a matarusak dayta.
Cameron: No pagkokonektarenta dagitoy a detalye—ti padto maipapan iti pito a panawen ken ti dadduma pay a padto ti Biblia mainaig iti tiempo ti panungpalan—nalawlawag dagitoy kadata. Kombinsido dagiti Saksi ni Jehova a nangrugi ni Jesus nga agturay kas Ari iti Pagarian ti Dios idi 1914 ken nangrugi ti maudi nga al-aldaw iti dayta met la a tawen. *
Jon: Ikagkagumaak pay laeng a tarusan a naimbag ti maipapan iti dayta.
Cameron: Maawatanka. Uray siak, nabayag met bassit sakbay a naawatak a naimbag dayta. Ngem sapay koma ta nakatulong ti panagsaritata tapno makitam nga uray saan nga espesipiko a dinakamat ti Biblia ti tawen 1914, talaga a naibatay iti Kasuratan ti patpatien dagiti Saksi ni Jehova maipapan iti dayta a tawen.
Jon: Wen. Dayta ti magustuak kadakayo—aniaman nga ibagayo, paneknekanyo iti Biblia. Saan a basta opinionyo laeng. Ngem masdaawak man no apay a komplikado daytoy. Apay a saan latta koman nga imbaga ti Dios manipud iti Biblia a 1914 ti panangrugi ni Jesus nga agturay idiay langit?
Cameron: Nagmayat dayta saludsodmo, Jon. Kinapudnona, adu a bambanag ti saan nga indetalye ti Kasuratan. Ngem apay ngata nga impaisurat ti Dios ti Biblia iti pamay-an a masapul nga agregget dagiti tattao tapno matarusanda dayta? Panagkunak, nasayaat a pagsaritaanta dayta inton umayak manen.
Jon: Sige, kayatko dayta.
Adda kadi kayatmo a maammuan a topiko iti Biblia? Adda kadi saludsodmo maipapan iti patpatien dagiti Saksi ni Jehova? No kasta, dika koma bumdeng a makisarita kadagiti Saksi ni Jehova ta maragsakanda a mangilawlawag iti dayta
^ par. 5 Babaen ti programa a libre a panangyadal iti Biblia, masansan nga organisado ti pamay-an dagiti Saksi ni Jehova a mangilawlawag iti Biblia kadagiti tattao.
^ par. 7 Kitaem ti artikulo a ““Pannakisarita iti Maysa a Kaarruba—Kaano a Nangrugi nga Agturay ti Pagarian ti Dios?—Paset 1” iti Oktubre 1, 2014, a ruar daytoy a magasin.
^ par. 9 Kitaem ti Daniel 4:23-25.
^ par. 22 Kitaem ti Apocalipsis 12:6, 14.
^ par. 24 Kitaem ti Numeros 14:34; Ezequiel 4:6.
^ par. 24 Kitaem ti tsart a “Ti Kayo iti Tagtagainep ni Nabucodonosor.”
^ par. 28 Kitaem ti Apocalipsis 6:4.
^ par. 30 Kitaem ti kapitulo 9 ti libro nga Ania a Talaga ti Isursuro ti Biblia? nga impablaak dagiti Saksi ni Jehova.


text:
NGILINEN ita a lawas dagiti Katoliko iti intero a lubong ti Semana Santa, nangrugi idi kalman a Domingo Ramos ken aggibus inton umay a Domingo Panagungar. Iti daytoy a Nasantuan a Lawas, rambakan dagiti Katoliko ti pakabuklan ti pammatida – Misterio Paskual – ti pannakaparparigat, ipapatay ken panagungar ni Apo Jesukristo.
Naisangsangsangayan ti panangngilin dagiti Pilipino a Kristiano iti Semana Santa no maidilig kadagiti dadduma a pagilian iti lubong a kaaduan kadagiti umili ket Katoliko. Dagiti narelihiosuan a tradision ken kultura ket natawid dagiti Pilipino kadagiti Kastila a nangisangpet ti Kristianismo – Katoliko a Pammati iti Pilipinas idi Tawen 1521. Kalpasan ti dandani agliman a siglo a naisangpet ti Pammati ken Kristo iti Pilipinas, kasano ti kauneg ken panangibiag dagiti Pilipino iti inawatda a Pammati?
Mabigbig ti Pilipinas kas umuna ken kangrunaan a pagilian dagiti Kristiano iti intero nga Asia. Adda man dagiti nagduduma a Pammati kas ti Islam, Budismo, Hinduismo ken dadduma pay a sekta ti Kristianismo, walopulo a porsiento iti kadagupan dagiti 104 million a papulasion ti Pilipinas ket Katoliko. Kaaduan pay kadagiti opisial iti pagilian ket Katoliko, ken adu kadakuada dagiti nagadal ken nagturpos kadagiti eskuela Katolika.
Ni Presidente Rodrigo Duterte ket nagadal iti eskuela Katolika manipud elementaria agingga iti kolehio. Nagturpos isuna iti Abogasia sadiay San Beda College. Adu met a kameng ti gabinete, senador, kongresista ken nangato nga opisial ti agdama nga administrasion, ken uray dagiti lokal a gobierno ken nagduduma nga ahensia ti nagadal ken nagturpos kadagiti nagduduma nga eskuela Katolika.
Adu kadagiti naglabas ken agdama a nangato nga opisial iti Pilipinas ket produkto dagiti mararaem nga eskuela Katolika kas kada sigud a Presidente Joseph Estrada, Gloria Macapagal Arroyo ken Benigno Aquino III. Nagadal pay iti eskuela Katolika dagiti nalatak ken kontrobersial nga agdama nga opisial a da Sen. Leila de Lima, Senate President Aquilino Pimentel III, Justice Sec. Vitaliano Aguirre II, House Speaker Pantaleon Alvarez, House Majority Leader Rodolfo Fariñas, ken adu pay a nangato a lider iti pagilian.
Sigud met a seminarista ni dati nga Interior and Local Government Secretary Ismael Sueno nga inikkat ni Presidente Duterte iti gabinete gapu iti pammabasol iti kurapsion ken panagabusar iti turay.
Ania ti rason nga adda dagiti opisial a namuli ken natubay kadagiti eskuela Katolika bayat ti panagadalda ket saandan a maibiag dagiti na-Kristianuan a panursuro a naipaganetget kadakuada idi agbasbasada? Gapu kadi iti nalaus a panagtarigagay iti kinabaknang ken turay?
Kadagiti naglabas nga administrasion, ken uray itay nabiit, naikkat da Immigration Deputy Commissioners Al Algosino ken Michael Robles, agpada a kaeskuela sadiay SBC College of Law ken ka-brod iti fraternity ti Presidente ken Justice Secretary dagiti naimbestigaran ken naikkat iti serbisio gapu ti panagawatda iti P50 million a pasuksok manipud ken ni gambling tycoon Jack Lam.
Idi Ash Wednesday wenno Mierkoles Kurkuros, nairana a panagbotos dagiti kongresista para iti second reading ti gakat a mangisubli iti Dusa a Patay babaen ti pinnapigsaan iti timek. Adu kadagiti kongresista a produkto ti eskuela Katolika, ken adu kadakuada dagiti nakurusan iti uging dagiti mugingda ti nagpasindayag a nangipukkaw ti yaanamongda iti pannakaisubli iti Dusa a Patay. Nagangayanna iti maikatlo ken maudi a pannakaibasa ti gakat a mangisubli iti Dusa a Patay ket 217 dagiti pimmabor a kongresista, ken 54 laeng dagiti kimmontra.
Addan ti gakat sadiay Senado ket addanton kadagiti senador no aprobaranda ti pannakaisubli iti Dusa a Patay. Nagrigat a panunoten a ni Sen. Manny Pacquiao a sigud a Katoliko ngem maysan a born-again a mangipaspasindayag nga ikaskasabana ti Sao ti Dios ket idurduronna ti pannakaipasa ti Dusa a Patay.
Iti laksid ti panangkontra ti Iglesia Katolika ken dagiti human rights groups kadagiti mapaspasamak a pammapatay iti gerra ti gobierno kontra ti illegal a droga, ket inaldaw latta nga adda dagiti mapasag kadagiti police operations, ken mapapati a biktima ti extra judicial killings. Uray dagiti lider ti Pammati ket nagduduma dagiti panirigan ken kapanunotanda kadagiti mapaspasamak a pammapatay.
Saan laeng a dagiti opisial a produkto dagiti eskuela Katoliko ti mairamraman kadagiti kontrobersia a mailabsing iti panursuro ti Dios. Gapu iti pammabasol iti kurapsion, nakadarum met ni Senador Joel Villanueva, anak ti nalatak a born-again pastor ti Jesus is Lord. Agtultuloy met ti panagaapa dagiti agkakabsat nga annak ti pundador ti Iglesia Ni Cristo.
Dagitoy a pasamak iti Pilipinas ket ipaduyakyakna ti langa ti pammati ken Kristo dagiti kaaduan a Pilipino. Adu a Kristiano ti mangngilin iti Semana Santa. Ngem kalpasan daytoy a lawas, subliandanto manen ti sigud a wagas ti panagbiagda. Pudno a kaaduan kadagiti Pilipino ket Kristiano. Ngem mayanninawda kadi ti kina-Kristianoda iti inaldaw a panagbiagda? (Eden A. Alviar)


text:
1977
Ti 1977 ket maysa a kadawyan a tawen a nangrugi iti aldaw ti Sabado iti kalendario a Gregoriano.
Paspasamak[urnosen | urnosen ti taudan]
Naipasngay[urnosen | urnosen ti taudan]
- Enero 8 – Amber Benson, artista ken kumakanta manipud idiay Estados Unidos
- Hunio 14 – Camila Pitanga, Brasiliana nga aktres
Pimmusay[urnosen | urnosen ti taudan]
- Enero 14 – Peter Finch, Australiano nga aktor (naipasngay 1916)
- Mayo 10 – Joan Crawford, Amerikana nga aktres (naipasngay 1904)
- Agosto 16 – Elvis Presley, Amerikano a kumakanta, gitarista ken aktor iti pelikula (naipasngay 1935)
- Oktubre 14 – Bing Crosby, Amerikano a kumakanta ken aktor (naipasngay 1903)


text:
Samba
Ti Samba (Panangibalikas a Portuges: [ˈsɐ̃bɐ] ( denggen)) ket sala ti Brasil a henero ti musika a nagtaud idiay Bahia, Brasil, ken adda dagiti pannakaramutna idiay Rio de Janeiro ken Aprika babaen ti panagtagilako ti adipen ti Laud nga Aprika ken dagiti relihioso a tradision ti Aprika. Daytoy ket mabigbigan iti sangalubongan a kas simbolo ti Brasil ken ti Karnibal ti Brasil. Naikeddeng daytoy a kas maysa kadagiti kadayegan a panangiyebkas iti kultura ti Brasil, ti samba ket nagbalinen nga ikono ti nailian nga identidad ti Brasil.[1][2][3] Ti Bahia a Samba de Roda (sirkulo a sala),a nagbalin a Tawid ti Nagtagitaon ti UNESCO idi 2005, ket isu ti kangrunaan a ramut ti samba carioca, ti samba a tinoktokar ket sinal-sala idiay Rio de Janeiro.
Ti moderno a samba a rimmuar idi rugi ti maika-20 a siglo ket kaaduan iti 2/4 a tempo ket nagkaruay iti naammuan a panag-usar iti kinanta a koro iti batucada ritmiko, nga addaan kadagiti nadumaduma nga estropa dagiti deklaratorio a berso. Iti tradison, ti samba ket tinoktokar babaen dagiti kuerdas (ti cavaquinho ken dagiti nadumaduma a kita ti gitara) ken dagiti nadumaduma nga instrumento ti perkusion a kas ti tamborim.
Iti pay maipatinayon kadagiti naisangayan a ritmikona ken kompas, ti samba ket mangiyeg ti naipakasaritaan a kultura iti makan, dagiti nadumaduma a sala (miudinho, coco, samba de roda, and pernada), dagiti padaya, dagiti kawes a kas dagiti lienso a kamiseta, ken ti NAIF a pinintaan dagiti naamamuanen a nagnagan a kas ni Nelson Sargento, Guilherme de Brito, ken ni Heitor dos Prazeres. Dagiti di amammo nga artista ti komunidad, a mairaman dagiti pintor, dagiti eskultoy, dagiti dumidibuho, ken dagiti nagpay-paayus, ket nagar-aramidda kadagiti kawes, dagiti pagan-anay, dagiti plota ti karnibal, ken dagiti karro, a mangluklukat kadagiti ruangan dagiti eskuela ti samba. Adda pay dagiti nalatak a tradision Pagsalaan ti samba idiay Brasil, ken adda met dagiti adu nga estilo. Ti Samba de Gafieira ket isu ti estilo a nadayeg idiay Rio de Janeiro, nga idiay ti papanan dagiti lokal a tattao kadagiti padaya ti gafieiramanipud idi tawtawen ti 30, ken isu ti rimmuran dagiti gungunay ken identidad ti daytoy a sala, ken immad-adu a nagbalbaliw kadagiti tinaudan ken impluensiana iti Aprika, Europa, Arhentina ken Kuba.
Ti Nailian nga Aldaw ti Samba ket rinambakan iti Disiembre 2. Ti petsa ket naipundar babaen ti panangirugi ni Luis Monteiro da Costa, ken ni Alderman ti Salvador, ken pammadayaw para kenni Ary Barroso. Isu ti nangisurat ti "Na Baixa do Sapateiro" urayno isu ket saan pay a napnapan idiay Bahia. Isunga ti Disiembre 2 ket mangmarka ti immuna a panagbisita ni Ary Barroso to Salvador. Iti immuna, daytoy nga aldaw ket rinambakan laeng idiay Salvador, ngem kanungpalan daytoy a nagbalin a nailian nga aldaw.
Ti Samba ket lokal nga estilo idiay Abagatan a daya a Brasil ken idiay Amianan a daya a Brasil, ken naipangpangruna idiay Rio de Janeiro, São Paulo, Salvador ken idiay Belo Horizonte. Ti kinapangrunana a kas nailian a musika ti Brasil ket sagudayanna ti rehion, nupay kasta;dagiti eskuela ti samba, dagiti musikero ti samba ken dagiti gunglo ti karnibal a naipalawlaw iti panagbabuya iti samba ket adda met kadagiti tunggal maysa a rehion ti pagilian ken, bayat a dagiti rehional a musika ket umartap kadagiti amin a rehion (kas pagarigan, idiay Akin-abagtan a Brasil, Tengnga-Laud a Brasil, ken dagiti amin nga away ti Brasil, ti Sertanejo, wenno country a musika ti Brasil, ket isu daytoy ti kadayegan nga estilo).[4] Gapu ta ti Rio de Janeiro ket isu ti kadayegan a siudad ti Brasil iti sangalubongan,[5][6] kadawyan a ti samba ket inus-usar a panangilasin kadagiti Brasiliano a kas paset ti isu met laeng a nailian a kultura.
Dagiti nota[urnosen | urnosen ti taudan]
- ^ maybe Samba – Dicionário Cravo Albin da Música Popular Brasileira – patarus ti Google
- ^ Samba – Cliquemusic – Google translation
- ^ Samba – All Brazilian Music
- ^ Música Sertaneja – Dicionário Cravo Albin da Música Popular Brasileira
- ^ Global Hospitality Resources, Inc. (ed.). "GHN MARKET REPORT Rio de Janeiro" (pdf). Naala idi 2012-04-01.
Siudad ti Rio de Janeiro ket isu ti kadayegan a siudad ti Brasil iti lubong
- ^ Kids Corner Brazil (ed.). "Rio de Janeiro". Naala idi 2012-04-01.
Adu pay a mabasbasa[urnosen | urnosen ti taudan]
- The Brazilian Sound: Samba, Bossa Nova and the Popular Music of Brazil. babaen ni McGowan, Chris and Pessanha, Ricardo. Maika-2 nga edision. Temple University Press. 1998.
- Samba on Your Feet babaen ni Eduardo Montes-Bradley iti Internet Movie Database
- Nosso senhor do samba. babaen ni Edigar de Alencar. Rio de Janeiro: FUNARTE, 1988.
- O Encontro Entre Bandeira e Sinhô. babaen ni André Gardel Rio de Janeiro: Secretaria Municipal de Cultura, 1996.
- Gildo De Stefano, Il popolo del samba. La vicenda e i protagonisti della storia della musica popolare brasiliana, Pangyuna babaen ni Chico Buarque de Hollanda, Introduksion babaen ni Gianni Minà, RAI-ERI, Rome 2005, {{ISBN|8839713484}
- O Sol nasceu pra todos:a História Secreta do Samba. babaen ni Luis Carlos de Morais Junior. Rio de Janeiro: Litteris, 2011.
Dagiti silpo ti ruar[urnosen | urnosen ti taudan]
Midia a mainaig iti Samba iti Wikimedia Commons


text:
Cabugao, Ilocos Sur - Pagwadan a pagadalan ti Pila Elementary School, Brgy. Pila, Cabugao, Ilocos Sur nga idauluan ni Mr. Donato G. Sajor, Head Teacher 3 gapu ta namsek ti pinuon ti nalalayog a pinuon ti kayo kas iti narra, mahogany, ken dadduma a klase a kayo ti naipalawlaw iti uneg ti solar ti eskuela ken igidna nga immula ni Head Teacher Sajor idi damona ti agisuro kadaytoy a pagadalan.
Imbatad ni Mr. Sajor a dati a napudot ti klima ta awan ti kaykayo iti aglawlaw. Napintas ti kammayet dagiti nagannak, opisial ti barangay ken mangisursuro ditoy a barangay isu a saan a marigatan a mangigannuat iti proyekto a kabaelanda a patauden kas iti TV/DVD nga usarenda iti Film Viewing kadagiti ubbing, school fence, ken backyard gardening.
Innayon ni Sir Donato ti namnamada iti pannakaipaay ti pasdek-pagadalan a nayon ti pagbasaan ti ubbing babaen ti Gobierno Munisipal nga idauluan ni Mayor Edgardo “Ediboy” S. Cobangbang, Jr.
Napabaro ti buya dagiti pasdekda babaen ti pannakapintada nangruna iti pagopisinaanna a nabangon babaen ken ni Nag-Diputado Ronald V. Singson.
Nasalun-at dagiti agad-adal ta nabuslon ti angsenda iti sirok dagiti narukbos a kayo ken nadalus nga aglawlaw. Imbaga pay ni Sir Donat a nangabak ti pagadalanda a kas “Gulayan sa Kalusugan” iti intero a Cabugao Education District idi 2003. Nasurok a 100 ti bilang dagiti agad-adal manipud iti Kindergarten agingga iti Grado 6.
Nagiyusuat ti Feeding Program ti Free Farmers Cooperative ti Sagayaden Norte kadagiti ubbing iti kallabes ken nagidonar ti Colgate ken Toothbrush kadagiti ubbing ti DepEd Division-Regional Office itay nabiit.
Dagiti Teaching Force ti pagadalan ket isuda dagiti sumaganad: Catherine P. Silvania; Elizabeth P. Sajor, Grade 1; Luzviminda P. Rabor, Grade 2; Elvira C. Solatre, Grade 3 & 4; Arlene G. Saribay, Grade 5; Gina S. Rapin, Grade 6; ken Donato G. Sajor, Head Teacher 3. # (Web In-Action)


text:
Sarita ni Jobert M. Pacnis
(Umuna a paset)
NALUKAG ni Maestro Teody iti agkakamakam a taraok dagiti manador a taraken ni Kapitan Sabas a kaarrubada. Kapilitan a bimmangon nupay nadagsen pay laeng ti kalub dagiti matana. Pasado ala una itay yiddana ta inringpasna ti lesson plan-na ken in-check dagiti nabuntuon a papel dagiti adalanna iti Grade 7. Saanna nga ugali nga ipakorek dagitoy ta Math ngamin. Kayatna, isu lattan tapno maadalna no kasano ti panagobra dagiti ubbingna. Daytanto a pagkapsutanda ti pangrugianna a mangtulong kadakuada. Ken ammona no mano a puntos ti itedna kadagiti problem solving nga it-itedna. Saan a kas kadagiti dadduma a subject a mabalin lattan nga ipatsek kadagiti ubbing dagiti quizzes ta no saan nga identification dagitoy, multiple choice wenno enumeration.
Linidlidna dagiti matana. Bininsirna ti wall clock-da: alas kuatro media. Nalawag a makitana ti oras ta agpatpatnag ti silawda. Agsangit ngamin ti tallo ti tawenna nga ubingda no naiddep ti silaw a mariinganna. Naimbag koma no di nalaing nga ag-long playing. Nagrigat a pasardengen no narugianna ti agsangit.
Nagdiretsuan ni Maestro Teody ti nangisaang iti pammigatda. Nangtempla iti kape a paboritona a pangep-ep iti rusokna kabayatan ti panangur-urayna iti lutlutuenna. Ngem dina pinagbayag a pinaatianan ti basona ta kenkuana, awan ganas ti agkape no in-inutenna. Kasla di mapnek iti simsim laeng.
Apaglawag, nakaluton iti pammigatda. Ngem kairut pay laeng ti kukot dagiti kabbalayna. Innalana ti sagad ket rinugianna ti nagkaykay iti paraangaanda a kuna dagiti kaarrubada, kas kalawa ti mansion. Pudno man met. Nagrigat pay a kaykayan ta napno iti kaykayo iti aglawlaw. Ngem dakkel a gin-awa ti it-itden dagitoy ta malaksid a muyong a mangmangted iti presko nga angin ita a nagpudot ti panawen, mapagnumaranda pay dagiti maibungada. Isu pay a nayon iti panilpo ti biagda aglalo ket apagkatlo laengen ti mabatbati iti sueldona nga arig panggasolina laeng dagiti opisial ti gobierno iti maysa nga aldaw. Wenno kanenda iti maysa a first class a restaurant.
Masalsaludsodna ngarud no maminsan: Saan ngata nga agbelladan dagita nga opisial a kasta unay ti panaggastosda? No koma ilatangda laengen dagitoy kadagiti proyekto a pagnumaran dagiti umili? Wenno mainayon iti sueldo dagiti kas kenkuana a bassit-usit laeng no maidilig iti saan a mabilang a trabahoda iti uneg ken ruar ti pagadalan. Isuda nga agtugtugaw lattan, isuda pay ti adu ti sueldona. Baliktad a balinsuek a kinapudno.
Riniing ni Maestro Teody ni Jethro, ti ubingda nga addan iti Maikalima a Grado. Mapilpilitan daytoy a bimmangon.
“Agidulinkan ta mangantayton,” kinunana sa tinallikudanna daytoy tapno mapanna sakduan ti pagsarbanda.
Ngem napno met laengen ti nangisit nga Orocan a pagsarbanda, ti paginumanda, ken ti washing machine (a paglabaan ti asawana ‘ton makaiwakas iti kusina), awan pay ti balongna a timmammidaw iti kosina. Agur-urok man gayamen daytoy idi sublianna iti kuartona.
Riniingna manen ti ubingda. Isun a mismo ti nangipakni iti nagiddaan daytoy. Nakamisuot ni Jethro a nagturong iti salasda ket nagdiretsuanna a linukatan ti TV. Iti channel dagiti karkarton ti nangipananna.
Nasermonanna la ket ngarud ti ubingda. “Aldawen, dayta pay laeng ti sinangom, balong,” kinunana. “Ania pay oras ti kunam, ‘ya? Agalas saisen!” Atiddog ti rabii kadagitoy isu a kaaduanna ti maladladaw kadagiti ubbingda uray iti hayskul. “Isaganamon ‘ta bagmo baka adda malipatam,” tinallikudanna daytoy ket simrek iti kuartoda nga agassawa. Nakakukot pay laeng ti asawana nga arakupna ni Jiemil Anne, ti tallo ti tawenna a maikadua nga ubingda.
“’Mang,” impekkelna iti abaga ni baketna, “agriingkayon… aldawen.”
Ngem di namki ti asawana. Yinugyogna ti abaga daytoy. Nagmulagat.
“Apay, ‘ya?” sinaludsod ti asawana.
“Bigaten, bumangonkayon… mangantayon.”
“Umunakay’ lattan ken ni Balong… makaturturogak pay laeng,” ket nagsikigen ti asawana.
Napasanamtek. Saanda manen nga aggigiddan a mangan. Dina kayat ti kasta ngem ania ngarud ket masapul met a yunada lattan nga agama ti mangan ta didanto maladaw iti eskuela.
Apagisu a makagao ni Jethro idi makatadog iti kosina. Pinagsanguanda ti naiskrambol a tallo nga itlog, salad nga uggot ti kamotit, dua a noodles, ken sangasapad a kasla tangan-saka a lakatan. Permi a pinagigup ti ubingda ken panagsidana iti paboritona nga itlog.
“Awan met laeng ti nalipatam nga asaynmentmo, Balong?” sinaludsodna.
“Awan, ‘pang,” nainut a sungbat daytoy kenkuana.
“Lalaingem, a, tapno makastrekka uray iti top ten laeng,” kinunana. Ta manon a tawen, aya, nga ar-arapaapenna nga umuli koma met iti stage tapno mang-ribbon. Ngem ania ngarud ket mayay-ayam sa met ti balongna ti panagbasana. Mabain pay no dadduma ta isu a maysa a maestro, saan man la a makastrek iti honor roll ti putotna idinto a dagiti di nagrib-ribbon a nagannak, isuda ita ti adda annakna a makipinpinnatapok kadagiti kaklaseda.
(Maituloyto)


text:
Dua a gakat maikontra iti politikal a dinastia ti saan a nakalusot a pimmasa bayat ti maika-13 a Kongreso. Gapu iti daytoy, binaliwan nga impila ni Majority Leader Arthur Defensor tapno matratar manen iti sumaruno a panagsession ti Kongreso. Ni Deputy Minority Leader Satur Ocampo ti autor ti sabali a gakat.
Ngem ti saludsod: dumur-as ngata dagitoy a gakat tapno mapukaw ti panangiggem ti maymaysa wenno sumagmamano laeng a pamilia iti turay, iti nasional man wenno lokal a gobierno?
Kuna ti konstitusion: Garantiaan ti Pilipinas ti agpatas nga access kadagiti oportunidad para iti serbisio publiko ken ipawilna ti politikal a dinastia kas intuyang ti linteg.
Ngem agingga ita awan pay ti enabling law tapno agbalin nga epektibo ti nasao a probiso gapu ta iwalwalin dagiti maraem nga agilinlintegtayo.
Saan a nakakaskasdaaw daytoy ta kaaduan kadagiti agilinlintegtayo, iti man Kamara wenno iti Senado, ken uray dagiti agtuturay kadagiti probinsia ken siudad ti maapektaran iti anti-political dynasty ti konstitusion.
Saantayon nga umadayo iti ngato, iti kangatuan a posision iti turay iti pagilian.
Pagarigan laengen ni Pres. Arroyo: dagiti annakna, ni Juan Miguel Arroyo ti diputado ti Pampanga, ken ni Dato Arroyo ti pannakabagi ti Camarines Sur idinto a diputado da Ignacio Arroyo ken Ma. Lourdes Arroyo, kayong ken ipagna.
Iti biang ni dati a Pres. Estrada, nagbalin a senador ni Jinggoy Estrada idinto a mayor ti San Juan ti sabali nga anakna, ni JV Ejercito. Nagsenador pay ni Loi Estrada nga asawana.
Saantayon a dakamaten pay ti kaadda dagiti agassawa, agama, agkabsat, agkasinsin, ken asideg nga agkakabagian a nakatugaw iti nadumaduma a puesto iti Senado, Kamara, distrito, probinsia, siudad ken ili a kasla ketdin pagtatawidan, pagsisinnublatan, pagiinnallawatan, pagririnnanudan dagitoy para laeng iti bukodda a pamilia.
Iti pannakabiag manen ti dua a gakat kontra anti-dinastia iti Kamara, manamnama a saan a sakloten lattan dagiti maapektaran a politiko ti dakulapda ket aramidenda amin a kabaelanda a mangitalmeg kadagitoy tapno saanda a dumur-as.
Makunatayo a nakataya ditoy ti bukodda nga interes a saanda a mabalin lattan nga irukma tapno maipakat ti naan-anay a reporma iti istruktura ti politika iti pagilian.
Ti dinastia ti nagbalin a dakkel a siit iti karabukob dagiti umili a maysa kadagiti kangrunaan a rason no apay a saan a dumur-as ti pagilian, no apay a nasaknap ti korapsion ken panagkunniber, no apay a pagpipinnadakesan ken pagpipinnatayan ti politika ditoy pagilian.
Suportaranmi ti pannakabiag manen ti anti-dynasty iti Kamara nupay saankami nga optimistiko a maikkan daytoy iti naan-anay nga atension kadagiti managimbubukod a politiko nangruna iti daytoy a panangrugi manen a nakaturong ti imatangda iti pannakapabileg ti teritorioda inton umay a tawen.
Ngem kastay kunadan, saan a dakes ti mangnamnama, nupay kas kailet ti abut ti dagum ti lasaten dagitoy a gakat iti panagbalinda a linteg.#


text:
VIGAN CITY – Umad-adu ti kaso ti dengue ditoy probinsia ket addan nasuroken a sangagasut dagiti nairekord a nagsakit ken innemen ti natay.
Kinuna ni Bokal Gerardo Lahoz nga addan 137 a kaso ti dengue iti probinsia ket innem metten ti natay gapu iti daytoy a sakit.
Naammuan ti Tawid News Magasin a taga-Langayan, Sta. Maria, Ilocos Sur ken taga-Sta. Catalina, Ilocos Sur dagiti kaudian a nailista a biktima ti dengue.
Kinumpirma ni Dr. Vic Absolor manipud iti Provincial Health Team Office ken program manager ti dengue ti bilang dagiti nabiktima ti dengue ngem kinunana a nababbaba pay laeng ti bilang dagiti nagsakit no ibatay iti rekord idi napalabas a tawen.
Segun ken ni Absolor, immabut iti 151 ti kaso ti dengue a naireport iti probinsia idi napalabas a tawen.
Kinuna ni Absolor nga iti daytoy a tawen, ti Sta. Maria ti nakarekord a kaaduan iti biktima ti dengue (25 cases), simmaruno ti Vigan City (24), San Esteban (15) ken iti Bantay (10).
“Kaadduan ti Candon City idi napan a tawen ngem nakontrolda ket dua pay laeng ti nairekord a dengue cases iti siudad,” kinuna ni Absolor.
Kabayatanna, indagadag ni Vice Gov. Jerry Singson ti panagdaldalus dagiti residente iti probinsia ken iti panagipattogda kadagiti amin a mabalin a paggianan ken pagitlogan dagiti lamok nga agiwaras iti dengue.
Dinakamat pay ti bise gobernador ti maysa a junkshop a suspetsa a nagtaudan ti dengue iti maysa a lugar iti umamianan nga ili.
Kinuna ni Singson nga adda nagsakit iti dengue iti dayta a lugar a posible a nagtaud iti nasao a junkshop a masuspetsa a pagindegan dagiti lamok nga agiwaras iti nasao a sakit.
Kanaig daytoy, indarirag ti municipal health officer ti San Juan, Ilocos Sur ti pannakagabor ti nakutkot a paset iti igid ti kalsada a saklaw ti Barangay Camindoroan agsipud ta mapapati a breeding ground dagiti lamok.
Kinuna ni Lahoz a kaaduan a biktima ti dengue dagiti ubbing agsipud ta nakapkapsut ti resistensiada. (Karaman ti report ni Danny Antalan)


text:
Adlai Stevenson I
Ni Adlai Ewing Stevenson I (Oktubre 23, 1835 – Hunio 14, 1914) ket isu idi ti Kongresista manipud idiay Illinois. Isu ket nadutokan a Katakunaynay a Administrador ti koreo Heneral ti Estados Unidos idi panawen ti immuna nga administrasion ni Grover Cleveland (1885–1889), idi iisu ket nagikkat kadagiti adu nga agob-obra ti koreo a Republikano ken sinukatanna idia kadagiti Taga-abagatan a Demokrata. Daytoy ti nakagunodanna kadagiti gimmura ititinengtengngel ti Republikano a Kongreso, ngem nakaaramid kaniana a paborito a kaduana a timmarayan ni Grover Cleveland idi 1892, kenisu ti nagbalin a maika-23 a Bise Presidente iti Estados Unidos.
Ii adda ti opisina, isu ket nagsuporta panangiduron ti nawaya a papirak a naisuppiat ti balitok a pagalagadan a lallaki a kas ni Cleveland, ngem isu ket naipammadayawan ti panagiturayna ti nadayaw, kenpraised for ruling in a dignified, ken saan a kimmadduaan nga ugali.
Idi 1900, isu ket timmaray para iti Bise Presidente kenni William Jennings Bryan.[1] Nupay isu ket napaay,isu ti immuna a dati a presidente a nangabak ti nominasion manen para iti puesto ti sabali a kandidato ti Presidente.
Dagiti nagibasaran[urnosen | urnosen ti taudan]
- ^ Baker, Jean H. (1996). Dagiti Stevenson: Biograpia ti Maysa a Pamilia ti Amerikano. New York: W. W. Norton & Co. ISBN 0-393-03874-2.
Dagiti silpo ti ruar[urnosen | urnosen ti taudan]
Midia a mainaig kenni Kategoria:Adlai E. Stevenson iti Wikimedia Commons